				|

		52013PC0860

			Proposta għal DEĊIŻJONI TAL-PARLAMENT EWROPEW U TAL-KUNSILL li tipprovdi assistenza makrofinanzjarja lir-Repubblika tat-Tuneżija /* COM/2013/0860 final - 2013/0416 (COD) */

			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
·      Ir-raġunijiet u l-għanijiet tal-proposta
L-ekonomija
Tuneżina ġiet affettwata b'mod negattiv mill-inkwiet domestiku li
segwa r-rivoluzzjoni tal-2011, l-instabbiltà reġjonali (b'mod partikolari
l-gwerra fil-Libja), u ambjent internazzjonali dgħajjef, partikolarment
fiż-Żona tal-Euro, li magħha t-Tuneżija żżomm
rabtiet tal-kummerċ u finanzjarji mill-qrib. L-ekonomija esperjenzat
riċessjoni fl-2011 u, minkejja l-irkupru ekonomiku moderat li rat fl-2012,
meta t-turiżmu u l-investiment dirett barrani (IDB) irkupraw u l-attività
ekonomika reġgħet qabdet, is-sitwazzjoni makroekonomika
għadha vulnerabbli ħafna. B’mod partikolari, is-sitwazzjoni
fiskali u tal-bilanċ tal-pagamenti ddeterjorat b’mod ċar mhux ħażin,
u ġġenerat bżonnijiet imdaqqsa ta’ finanzjament.
Fl-istess waqt, wara t-tkeċċija
tal-President Ben Ali fl-14 ta' Jannar 2011, il-pajjiż qed
jieħu passi sinifikanti lejn l-istabbiliment ta' mekkaniżmi
demokratiċi, inkluż l-organizzazzjoni ta' elezzjonijiet ħielsa u
l-ħolqien ta' Assemblea Kostitwenti Nazzjonali. Għalkemm
it-tranżizzjoni politika ma saretx mingħajr diffikultajiet u episodji
ta’ instabbiltà, il-proċess huwa mistenni li jirriżulta
fl-approvazzjoni ta’ Kostituzzjoni ġdida u l-organizzazzjoni ta’
elezzjonijiet ġodda fl-ewwel nofs tal-2014.
F'dan l-isfond,
l-awtoritajiet Tuneżini laħqu f'nofs April 2013, ftehim
mal-persuanl tal-Fond Monetarju Internazzjonali (FMI) dwar Arranġament
ta' Riżerva ta' 24-il xahar (Stand-By Arrangement - SBA) fl-ammont ta' USD
1,75 biljun (400 % tal-kwota), li kien approvat mill-Bord tal-FMI
f'Ġunju. L-għan tal-SBA huwa li jsostni l-programm ta’ riforma
ekonomika tal-gvern, inaqqas il-vulnerabbiltajiet ekonomiċi u jrawwem
it-tkabbir sostenibbli u inklużiv.
F'dan il-kuntest,
il-gvern Tuneżin talab Assistenza Makrofinanzjarja (AMF) mill-UE
fl-ammont ta' EUR 500 miljun
fit-28 ta' Awwissu 2013, b'porzjon fil-forma ta' għotja
(ara l-ittra ta' talba fl-Anness). Il-Kummissjoni Ewropea tressaq
lill-Parlament Ewropew u lill-Kunsill proposta għall-għotja tal-AMF
lir-Repubblika tat-Tuneżija li tammonta għal massimu ta'
EUR 250 miljun. L-assistenza għandha tieħu l-forma ta’ self
fuq perjodu ta’ żmien medju, bl-ebda komponent ta' għotja previst
minħabba li t-Tuneżija ma tissodisfax il-kriterji
tal-eliġibbiltà għall-użu tal-għotjiet fl-operazzjonijiet
tal-AMF.
L-AMF UE proposta
tista' tgħin lit-Tuneżija tkopri parti mill-ħtiġijiet
ta' finanzjament esterni residwali tagħha għall-perjodu 2014-15
fil-kuntest tal-programm tal-FMI, stmat għal USD 3,0 biljun.
Hija se tnaqqas il-bilanċ ta' pagamenti u vulnerabbiltajiet fiskali
tal-ekonomija fuq terminu qasir, filwaqt li tappoġġa l-programm ta'
aġġustament u ta’ riforma miftiehem mal-FMI u l-Bank Dinji, kif ukoll
ir-riformi miftiehma fl-operazzjonijiet tal-UE ta’ appoġġ
baġitarju, b'mod partikolari il-Kuntratt għall-Bini tal-Istat Programme
d’Appui à la Relance (PAR), li biċċa minnu huwa ffinanzjat
mill-programm tal-UE għas-Sostenn għas-Sħubija, ir-Riforma u
t-Tkabbir Inklużiv (SPRING).
L-AMF proposta hija
konformi mal-għanijiet tal-inizjattiva tas-Sħubija ta' Deauville
tal-G8 u l-orjentazzjonijiet tal-Politika Ewropea tal-Viċinat
il-ġdida (PEV). Dan għandu juri lill-pajjiżi l-oħra
fir-reġjun li l-UE hija lesta tappoġġa pajjiżi li jkunu qed
jaqbdu it-triq lejn riformi politiċi waqt id-diffikultajiet
ekonomiċi.
F’dan il-kuntest,
il-Kummissjoni tqis li l-prerekwiżiti politiċi u ekonomiċi
għal operazzjoni tal-AMF bl-ammont propost u ta' din in-natura
jintlaħqu.
·      Kuntest Ġenerali
Wara
riċessjoni severa fl-2011, meta l-ekonomija naqset b'1,9 %
minħabba l-inkwiet politiku domestiku u l-kunflitt Libjan, beda rkupru
moderat fl-2012 minkejja ambjent internazzjonali u domestiku negattiv, bi tkabbir
tal-PDG reali li żdied għal madwar 3,6 %, mgħejun
prinċipalment mill-irkupru fit-turiżmu u l-influssi tal-IDB. Minkejja
l-irkupru promettenti fl-attività ta' manifattura u ż-żieda
fit-turiżmu murija min-nofs l-2013, l-istaġnar politiku kontinwu,
it-tkabbir inqas milli mistenni fl-UE (is-sieħeb kummerċjali
prinċipali tat-Tuneżija) u s-swieq emerġenti, u ħsad
ħażin naqqsu r-ritmu tal-attività ekonomika. Il-FMI reċentement
irreveda l-previżjoni tiegħu għat-tkabbir tal-PDG fl-2013
għal 3 % minn 4 %. Il-previżjoni tat-tkabbir
għall-2014 ġiet riveduta wkoll 'l isfel minn 4,5 % għal
3,7 %, bir-riskji mmejjlin ħafna 'l isfel li jirrifletti
s-sitwazzjoni politika domestika.
Il-qgħad
jibqa' tħassib ewlieni bir-rata tal-qgħad ta' 15,9 %
fl-aħħar ta' Ġunju 2013 meta mqabbla ma' 13,5 % ta'
qabel ir-rivoluzzjoni, u huwa partikolarment għoli fost
iż-żgħażagħ u n-nisa. Kien hemm pressjonijiet inflazzjonarji
minn kmieni fl-2012, prinċipalment spjegata minn żidiet
fil-prezzijiet amministrati tal-enerġija, u mill-prezzijiet ogħla
tal-ikel. Madankollu, l-inflazzjoni niżlet lura għal 5,7 % (u
l-inflazzjoni bażi għal 4,4 %) sa Settembru u hija mistennija li
tibqa' stabbli għal madwar dak il-livell.
Il-politika
monetarja kienet favorevoli matul l-2011 u l-ewwel xhur tal-2012 b'rispons
għall-eżistenza ta' lakuna kbira fil-produzzjoni u inflazzjoni
bażi relattivament stabbli. Madankollu, malli l-inflazzjoni bdiet
taċċellera u l-bilanċi esterni u fiskali ddeterjoraw iżjed,
il-Bank Ċentrali tat-Tuneżija (CBT) ħa xi miżuri stretti u
żied ir-rata ta' politika ta' referenza tiegħu b'50 bps minn Awwissu 2012
(għal 4 %)
Rigward il-finanzi
pubbliċi, il-programm tal-FMI ppreveda aġġustament fiskali
modest għall-2013, bid-defiċit fiskali mmirat li jiżdied
għal 7,3 % tal-PDG, li jirrifletti b'mod ġenerali l-ispiża
tar-rikapitalizzazzjoni ppjanata tal-banek u l-pagament lura tal-arretrati.
Madankollu, ix-xejriet reċenti jissuġġerixxu li fin-nuqqas ta'
miżuri ġodda, se jkun hemm tnaqqis fiskali konsiderevoli
(id-defiċit issa huwa pproġettat li jilħaq 8,4 % tal-PDG
sakemm ma jittieħdux miżuri korrettivi). Dan id-deterjorament fiskali
fl-2013 hu mistenni li jiġi kkumpensat parzjalment, bħas-sena li
għaddiet, minn rata ta' eżekuzzjoni aktar baxxa ta' investimenti
pubbliċi.
Għall-2014,
il-FMI qed issejjaħ għal aġġustament addizzjonali ta'
madwar żewġ (2) punti perċentwali tal-PDG sabiex tintlaħaq
il-mira tad-defiċit ippjanata ta' 6,4 % tal-PDG. Il-miżuri
korrettivi x'aktarx jinkludu l-aġġustament tat-tariffi
tal-enerġija filwaqt li tiġi żviluppata xibka tas-sigurtà
soċjali mmirata aħjar, iż-żieda fil-kontroll fuq il-kont
tal-pagi pubbliċi (li jirrappreżenta madwar 13 % tal-PDG u
60 % tad-dħul), żidiet fis-sisa u miżuri biex titjieb
l-effiċjenza tan-nefqa pubblika. Il-ħtiġijiet ta’
rikapitalizzazzjoni għas-settur finanzjarju għandhom ukoll jiġu
bbaġitjati sew fil-liġi.
Id-dejnġenerali tal-gvern baqa' 44 % tal-PDG fl-2012,
iżda huwa proġettat li jiżdied bi ftit għal 45,3 %
tal-PDG sa l-aħħar ta' din is-sena u jilħaq l-ogħla punt
b'49,5 % tal-PDG fl-2014. Is-servizz tad-dejn se jibqa'
maniġġabbli b'6 % tan-nefqa totali tal-baġit.
L-irkupru
tat-tkabbir matul l-2012, fost talba dinjija baxxa (b'mod partikolari mill-UE)
u l-prezzijiet persistentement għoljin tal-prodotti bażiċi
kkontribwew għal twessigħ tad-defiċit tal-kont kurrenti
għal 8,1 % tal-PDG. Id-defiċit kompla żdied fl-2013,
bl-aħħar projezzjonijiet jindikaw deterjorament għal madwar
8,3 % tal-PDG meta mqabbel mal-7,5 % tal-PDG fil-mira taħt
il-programm tal-FMI. Barra minn hekk, s'issa fl-2013 l-influssi ta' IDB kienu
madwar 40 % inqas minn dawk inizjalment maħsuba fil-programm tal-FMI.
Barra minn hekk, l-iżborżi ta’ assistenza uffiċjali huma
ħafna inqas minn dak li kien ipprogrammat. Bħala riżultat ta'
dawn in-nuqqasijiet fil-finanzjament u d-defiċit tal-kont kurrenti
ogħla milli pprogrammat, it-Tuneżija tiffaċċa lakuna
sinifikanti ta' bilanċ tal-pagamenti (ta' madwar USD 750 miljun)
għall-2013, għalkemm self potenzjali mill-Qatar jista'
jikkontribwixxi biex tiċkien din il-lakuna. Il-FMI jistenna li dan
in-nuqqas ikun kopert minn tnaqqis ta' USD 600 miljun fir-riżervi
barranin meta mqabbla mal-miri tal-programm oriġinali u minn kompressjoni
ulterjuri fl-investiment pubbliku (li għandu kontenut għoli ta'
importazzjoni).
Wara li rkupraw
parzjalment fl-2012, ir-riżervi uffiċjali tal-kambju barranin bdew
jonqsu malajr kmieni fl-2013. Sa tmiem Ottubru 2013, ir-riżervi kienu
ta' USD 6,9 biljun, li jkopri biss 104 ġranet ta'
importazzjonijiet. Huma mistennija li fi tmiem l-2013 ikunu ta'
USD 7,5 biljun, tnaqqis ta USD 1,1 biljun fl-2013, li
jitqabbel ma' żieda mmirata oriġinarjament għal
USD 400 miljun għas-sena. Id-dinar ġie deprezzat, f'termini
nominali effettivi, b'madwar 12 % mir-rivoluzzjoni 'l hawn, u b'madwar
6 % sa mill-bidu tal-2013.
Il-kriżi tal-2011 kellha impatt negattiv
fuq għadd ta’ banek ewlenin, notevolment dawk pubbliċi, li kienu
aktar esposti għas-settur tat-turiżmu, li ntlaqat ħafna
mill-kriżi. Dan wassal lis-CBT biex jipprovdi likwidità sostanzjali
lill-banek kummerċjali matul l-2012 biex jgħinhom ikopru l-ħtiġijiet
ta' rifinanzjament tagħhom, għalkemm diġà tnediet
inverżjoni gradwali tal-likwidità. Skont il-programm miftiehem mal-FMI,
l-awtoritajiet biħsiebhom jipproċedu bir-rikapitalizzazzjoni u
r-riabilitazzjoni tal-banek milquta mill-kriżi.
Flimkien mal-ħtieġa li tiġi
rristrutturata u tissaħħaħ is-sistema bankarja, sfidi oħra
tar-riformi strutturali ewlenin jinkludu t-tnaqqis tal-qgħad filwaqt li
jogħlew ir-rati ta’ parteċipazzjoni (b'mod partikolari fost in-nisa),
it-tnaqqis tal-inugwaljanzi fl-introjtu u d-differenzi reġjonali,
it-tnaqqis tad-dipendenza eċċessiva fuq l-iżvilupp ta’
industrija tal-esportazzjoni b'valur miżjud baxx fil-kosta, u r-riforma
tas-sistema ineffiċjenti ta' sussidju tal-prezzijiet filwaqt li
tissaħħaħ ix-xibka tas-sigurtà soċjali.
Fis-7 ta' Ġunju 2013,
il-Bord tal-FMI approva, kif innutat, SBA ta' sentejn ta'
USD 1,75 biljun (400 % tal-kwota Tuneżina).
L-għanijiet ewlenin tal-programm tal-FMI huma: i) li tinżamm
l-istabbiltà makroekonomika, parzjalment permezz tal-implimentazzjoni tar-riformi
strutturali u r-rikapitalizzazzjoni selettiva tal-banek; ii) li jiġi
appoġġat it-tkabbir inklużiv; iii) li jitnaqqsu
l-vulnerabilitajiet esterni; u iv) li tissaħħaħ
il-fiduċja tal-investituri u d-donaturi.
Il-projezzjonijiet
riveduti jippuntaw lejn bilanċ sinifikanti ta' ħtiġijiet ta' pagamenti
għall-perjodu 2014-2015, bil-lakuna ġenerali fil-finanzjament estern
stmata għal USD 4,4 biljun. Din il-lakuna fil-finanzjament hija
ġeneralment attribwita lil żewġ fatturi; defiċit tal-kont
kurrenti persistentement kbir u l-ħtieġa li jibnew ir-riżervi
tal-kambju barranin matul il-perjodu 2014-2015. Bir-rendiment
tal-iżborżi taħt l-SBA u s-Self għall-Politika
tal-Iżvilupp tal-Bank Dinji (DPL), it-Tuneżija tiffaċċja
lakuna residwali ta' finanzjament estern ta' USD 3,0 biljun matul dan
il-perjodu. L-AMF proposta tal-UE kieku tikkontribwixxi biex tkopri xi
10,8 % tal-lakuna residwali fil-finanzjament għall-perjodu 2014-2015.
·      Id-dispożizzjonijiet eżistenti fil-qasam tal-proposta
Xejn
·      Il-konsistenza ma’ politiki u għanijiet oħra tal-Unjoni
L-UE tfittex li
tiżviluppa relazzjoni mill-qrib mat-Tuneżija u li tappoġġa
r-riformi ekonomiċi u politiċi tat-Tuneżija. Fl-1995,
it-Tuneżija saret l-ewwel pajjiż fin-Nofsinhar tal-Mediterran li
ffirmat il-Ftehim ta’ Assoċjazzjoni mal-UE. Dan il-ftehim jibqa’
l-bażi legali għal kooperazzjoni bilaterali. Ir-relazzjonijiet
bilaterali ssaħħu aktar bil-PEV tal-UE, inkluż permezz
tal-adozzjoni ta’ Pjanijiet ta’ Azzjoni tal-PEV ta' ħames snin li
jistabbilixxu għanijiet strateġiċi għal din
il-kooperazzjoni, li l-aħħar wieħed minnhom ikopri l-2013-2017.
It-Tuneżija hija wkoll Membru tal-Unjoni għall-Mediterran. Ir-rabtiet
ekonomiċi mal-UE huma importanti. It-Tuneżija twettaq l-akbar sehem
tal-kummerċ tagħha mal-UE. Fl-2012, l-UE kienet is-sors ta' 59,3 %
tal-importazzjonijiet tat-Tuneżija u d-destinazzjoni ta' 68,1 %
tal-esportazzjonijiet tagħha. It-Tuneżija tiddependi bil-kbir wkoll
fuq l-UE f’termini ta’ IDB u flussi finanzjarji oħra, ir-rimessi u
l-influssi tat-turiżmu. It-Tuneżija ffinalizzat it-tneħħija
tat-tariffi għall-prodotti industrijali fl-2008, biex b'hekk issir l-ewwel
pajjiż tal-Mediterran li kkonkluda ftehim ta' kummerċ ħieles
mal-UE. L-UE offriet lit-Tuneżija biex tinnegozja Ftehim ta’ Kummerċ
Ħieles Profond u Komprensiv bil-għan li tippermetti lis-suq uniku
tal-UE jkollu l-aċċess sħiħ għat-Tuneżija,
għalkemm in-negozjati għadhom ma bdewx.
L-AMF tal-UE
għandha tikkomplimenta l-għotjiet totali ta' EUR 445 miljun
immobilizzati taħt l-ENPI u l-Programm SPRING, u b'mod partikolari
l-kundizzjonalitajiet previsti fil-pakkett PAR III li fih qed tipparteċipa
l-UE. Se tiġi żgurata kooperazzjoni mill-qrib fl-implimentazzjoni ta’
dawn iż-żewġ programmi, peress li t-tnejn huma kumplimentari u
jsaħħu wieħed lill-ieħor. Filwaqt li l-AMF prevista se
tipprovdi appoġġ għall-bilanċ ta’ pagamenti f'medda qasira
ta’ żmien, il-kuntratt ta’ bini tal-istat se jappoġġa t-tlestija
tal-proċess ta’ tranżizzjoni demokratika permezz ta’ miżuri ta’
governanza ekonomika u politika. Billi tappoġġa l-adozzjoni mill-awtoritajiet
Tuneżini ta’ qafas xieraq għall-politika makroekonomika u r-riformi
strutturali, l-AMF tal-UE kieku żżid il-valur miżjud u
l-effettività tal-involviment tal-UE permezz ta’ strumenti finanzjarji
oħra. Barra minn hekk, din kieku tikkumplimenta r-riżorsi li
tqiegħdu għad-dispożizzjoni mill-istituzzjonijiet finanzjarji
internazzjonali, id-donaturi bilaterali u istituzzjonijiet finanzjarji tal-UE
oħra, biex b'hekk tikkontribwixxi għall-effettività ġenerali
tal-pakkett ta’ appoġġ finanzjarju maqbul mill-komunità
internazzjonali ta’ donaturi wara l-kriżi.
Bħala
konklużjoni, filwaqt li t-triq tat-Tuneżija għad-demokrazija
sħiħa mhix waħda faċli u jibqgħu inċertezzi
sinifikanti, il-pajjiż ħa passi sinifikanti lejn ir-riforma politika,
bil-għan li jissaħħu l-istituzzjonijiet u l-mekkaniżmi demokratiċi,
inkluż sistema parlamentari b’bosta partiti, l-istat tad-dritt u r-rispett
għad-drittijiet tal-bniedem. Il-pajjiż qed jipprevedi wkoll programm
ta' riforma ekonomika mmirat lejn l-istabbiliment ta' mudell ta' tkabbir sostenibbli,
li jiġġenera l-impjiegi u ekwitabbli.
Il-proposta tal-AMF
hija konsistenti mal-impenn tal-UE li tappoġġa t-tranżizzjoni
ekonomika u politika tat-Tuneżija. Huwa wkoll konsistenti mal-kliem ta’
żewġ deċiżjonijiet tal-AMF dwar ir-Repubblika Kirgiża
u r-Renju Ħaxemita tal-Ġordan[1].
B'mod partikolari, u kif spjegat f'aktar dettall fid- Dokument ta' Ħidma
tal-Persunal mehmuż, il-proposta tal-Kummissjoni hija konsistenti
mal-prinċipji li ġejjin: karattru eċċezzjonali,
prekundizzjonijiet politiċi, kumplimentarjetà, kundizzjonalità u
dixxiplina finanzjarja.
Il-Kummissjoni se
tkompli tissorvelja u tivvaluta waqt l-operazzjoni tal-AMF li dawn il-kriterji
jiġu sodisfatti. Dwar il-valutazzjoni tal-prekundizzjonijiet
politiċi, is-servizzi tal-Kummissjoni se jaħdmu f’kooperazzjoni mill-qrib
mas-Servizz Ewropew għall-Azzjoni Esterna.
2.           IR-RIŻULTATI
TAL-KONSULTAZZJONI MAL-PARTIJIET INTERESSATI U TAL-VALUTAZZJONIJIET TAL-IMPATT
·      Il-konsultazzjoni mal-partijiet interessati
L-assistenza makrofinanzjarja qed
tingħata bħala parti integrali mill-appoġġ internazzjonali
għall-istabbilizzazzjoni ekonomika tat-Tuneżija. Fil-preparazzjoni
ta’ din il-proposta għall-AMF, is-servizzi tal-Kummissjoni kkonsultaw
mal-Fond Monetarju Internazzjonali u mal-Bank Dinji, li diġà waqqfu
programmi konsiderevoli għall-iffinanzjar. Il-Kummissjoni kienet ukoll
f’kuntatt regolari mal-awtoritajiet Tuneżini.
·      Il-ġbir u l-użu tal-kompetenzi
Sejra titwettaq Valutazzjoni Operattiva li
tivverifika l-kwalità u l-affidabilità taċ-ċirkwiti finanzjarji
pubbliċi u l-proċeduri amministrattivi tat-Tuneżija
mill-Kummissjoni bl-assistenza ta’ esperti esterni matul ix-xahar ta'
Diċembru 2013.
·      Valutazzjoni tal-impatt
L-AMF u l-programm ta’ riformi u
aġġustamenti ekonomiċi assoċjat magħha għandhom
jgħinu sabiex jittaffew il-ħtiġijiet finanzjarji
tat-Tuneżija għal terminu ta' żmien qasir, filwaqt li
jappoġġaw il-miżuri ta’ politika maħsuba biex
isaħħu l-bilanċ tal-pagamenti u l-pożizzjonijiet fiskali, u
biex iżidu t-tkabbir sostenibbli kif maqbul mal-FMI. B'mod partikolari,
din se tgħin biex ittejjeb l-effiċjenza u t-trasparenza
tal-ġestjoni tal-finanzi pubbliċi; tippromwovi r-riformi fiskali biex
iżżid il-ġbir tat-taxxa u ttejjeb il-progressività tas-sistema
tat-taxxa; tappoġġa l-isforzi eżistenti biex
tissaħħaħ ix-xibka tas-sigurtà soċjali; tippromwovi
r-riformi tas-suq tax-xogħol (biex jitnaqqas il-qgħad u jiżdiedu
r-rati ta' parteċipazzjoni, b'mod partikolari fost in-nisa); u
tiffaċilita l-adozzjoni ta' miżuri biex jitjieb il-qafas regolatorju
għall-kummerċ u l-investiment.
3.           L-ELEMENTI LEGALI
TAL-PROPOSTA
·      Is-sommarju tal-azzjoni proposta
L-Unjoni Ewropea se tqiegħed l-AMF
għad-dispożizzjoni tat-Tuneżija għall-ammont massimu totali
ta’ EUR 250 miljun, ipprovduti fil-forma ta’ self fuq terminu ta’
żmien medju. L-għanijiet tal-assistenza se jkunu li: (i)
tikkontribwixxi biex tkopri l-bżonnijiet tat-Tuneżija ta'
finanzjament estern residwu fl-2014-15, kif identifikat mill-Kummissjoni
abbażi tal-istimi tal-FMI; (ii) tappoġġa l-isforz ta'
konsolidazzjoni fiskali u l-istabbilizzazzjoni esterna fil-kuntest tal-programm
tal-FMI; (iii) tiffaċilita u tinkoraġġixxi l-isforzi
tal-awtoritajiet tat-Tuneżija biex jimplimentaw miżuri identifikati
taħt il-Pjan ta' Azzjoni PEV bejn l-UE u t-Tuneżija, u; (iv)
tappoġġa l-isforzi ta' riforma strutturali mmirati biex itejbu
l-ġestjoni makroekonomika globali, isaħħu l-governanza u
t-trasparenza ekonomika, u jtejbu l-kundizzjonijiet għal tkabbir
sostenibbli.
L-assistenza hija ppjanata li tiġi
żborżjata fi tliet pagamenti parzjali ta’ self. L-iżborż
tal-ewwel pagament parzjali (EUR 90 miljun) huwa mistenni li
jseħħ f'nofs l-2014. It-tieni pagament parzjali
(EUR 80 miljun), li jiddependi fuq għadd ta’ miżuri
politiċi, jista’ jiġi żborżjat lejn tmiem l-2014. It-tielet
u l-aħħar pagament parzjali (EUR 80 miljun) jista' jkun
magħmul disponibbli, sakemm il-miżuri ta' politika huma sodisfatti,
matul l-ewwel nofs tal-2015. L-assistenza se tkun ġestita
mill-Kummissjoni. Għall-assistenza japplikaw dispożizzjonijiet
speċifiċi dwar il-prevenzjoni tal-frodi u ta’ irregolaritajiet
oħrajn, b’mod konsistenti mar-Regolament Finanzjarju.
Bħalma jiġri s-soltu fl-istrument
tal-AMF, l-iżborżi se jkunu jiddependu fuq reviżjonijiet
tal-programm li jsiru b’suċċess skont l-arranġament finanzjarju
tal-FMI (l-SBA). Barra minn hekk, il-Kummissjoni u l-awtoritajiet Tuneżini
jaqblu fuq miżuri speċifiċi ta’ riforma strutturali
fil-Memorandum ta’ Qbil. Il-Kummissjoni se timmira għal riformi
strutturali mmirati biex itejbu l-ġestjoni makroekonomika globali u
l-kundizzjonijiet għat-tkabbir sostenibbli (pereżempju; billi jkun
hemm fil-mira t-trasparenza u l-effiċjenza fil-ġestjoni tal-finanzi
pubbliċi; ir-riformi fiskali; ir-riformi sabiex tissaħħaħ
is-sistema ta' protezzjoni soċjali; ir-riformi fis-suq tax-xogħol; u
r-riformi sabiex jitjieb il-qafas regolatorju għall-kummerċ u
l-investiment).
Id-deċiżjoni li tiġi
żborżjata l-AMF kollha fil-forma ta' self hija ġġustifikata
mil-livell ta’ żvilupp tat-Tuneżija (kif imkejjel mid-dħul
tiegħu per capita) u mill-indikaturi tad-dejn tiegħu. Hija wkoll
konsistenti mat-trattament mogħti lit-Tuneżija mill-Bank Dinji u
mill-FMI. Tabilħaqq, it-Tuneżija mhux eliġibbli għal
finanzjament agevolat la mingħand l-IDA u lanqas mingħand
il-Fiduċjarja tal-FMI għat-Tnaqqis tal-Fqar u għat-Tkabbir.
·      Bażi ġuridika
Il-bażi
ġuridika għal din il-proposta hija l-Artikolu 212 tat-TFUE.
·      Il-prinċipju tas-sussidjarjetà
Il-prinċipju tas-sussidjarjetà japplika
sal-punt li l-objettivi tar-restawr tal-istabbiltà makroekonomika għal
perjodu ta’ żmien qasir fit-Tuneżija ma jistgħux jintlaħqu
biżżejjed mill-Istati Membri waħedhom u jistgħu
għalhekk jintlaħqu aħjar mill-Unjoni Ewropea. Ir-raġunijiet
ewlenin huma l-limitazzjonijiet baġitarji ffaċċjati fil-livell
nazzjonali u l-ħtieġa għal koordinazzjoni b’saħħitha
tad-donaturi sabiex jitkabbru kemm jista’ jkun l-iskala u l-effettività
tal-assistenza.
·      Il-prinċipju tal-proporzjonalità
Il-proposta hija konformi mal-prinċipju
ta' proporzjonalità: hija tillimita ruħha għall-minimu
meħtieġ sabiex jintlaħqu l-għanijiet tal-istabbiltà
makroekonomika fil-perjodu qasir taż-żmien u ma tmurx lil hinn minn
dak li huwa meħtieġ għal dak l-iskop.
Kif identifikat mill-Kummissjoni, fuq
il-bażi tal-istimi tal-FMI fil-kuntest tal-SBA, l-ammont tal-assistenza
jikkorrispondi għal 10,8 % tad-distakk fil-finanzjament residwu
għall-perjodu 2014-2015. Meta wieħed iqis l-assistenza mwiegħda
lit-Tuneżija minn donaturi u kredituri bilaterali u multilaterali
oħrajn, dan jitqies bħala livell xieraq fil-qsim tal-piż
għall-UE.
·      L-għażla tal-istrumenti
Il-finanzjament jew l-assistenza teknika
għall-proġetti mhux se jkunu adattati jew suffiċjenti biex
jindirizzaw dawn l-objettivi makroekonomiċi. Il-valur miżjud ewlieni
tal-AMF, meta mqabbla ma’ strumenti oħrajn tal-UE, huwa li hija ttaffi
l-limitazzjoni finanzjarja esterna u tgħin sabiex jinħoloq qafas
makroekonomiku stabbli, inkluż billi tippromwovi bilanċ tal-pagamenti
u sitwazzjoni baġitarja sostenibbli, kif ukoll qafas xieraq
għar-riformi strutturali. Billi tgħin biex jiġi stabilit qafas
ġenerali xieraq għall-politiki makroekonomiċi u strutturali,
l-AMF tista’ żżid l-effikaċja tal-azzjonijiet iffinanzjati
fit-Tuneżija bi strumenti finanzjarji oħrajn tal-UE ffokati b’mod
aktar dejjaq.
Il-programm propost se jsaħħaħ
ukoll l-impenn tal-gvern favur ir-riforma u l-aspirazzjoni tiegħu li jkollu
relazzjonijiet aktar mill-qrib mal-UE. Dan ir-riżultat se jinkiseb, fost
l-oħrajn, permezz ta’ kundizzjonalità xierqa għall-iżborż
tal-assistenza. F’kuntest akbar, il-programm se juri lill-pajjiżi
l-oħra fir-reġjun li l-UE hija lesta tappoġġa pajjiżi
li jkunu qed jaqbdu triq ċara lejn ir-riformi politiċi, f’mumenti ta’
diffikultajiet ekonomiċi.
4.           L-IMPLIKAZZJONIJIET
BAĠITARJI
L-assistenza
ppjanata għandha tingħata f’forma ta’ self u għandha tkun
ffinanzjata permezz ta’ operazzjoni ta’ teħid b'self li l-Kummissjoni se
twettaq f’isem l-UE. L-ispejjeż baġitarji tal-assistenza se
jikkorrispondu għall-provvediment, b’rata ta’ 9 %, tal-ammonti
żborżjati fil-fond ta’ garanzija għal self estern tal-UE,
mil-linja baġitarja 01 03 06 (“il-provvediment tal-Fond ta’
Garanzija”)[2]. Jekk wieħed jassumi li l-ewwel u
t-tieni żborżi ta' self se jsiru fl-2014 għal ammont totali ta'
EUR 170 miljun u t-tielet żborż ta' self se jsir fl-2015
għall-ammont ta’ EUR 80 miljun, u skont ir-regoli li jirregolaw
il-mekkaniżmu tal-fond ta’ garanzija, il-provvediment se jseħħ
fi ħdan il-baġits tal-2016 u l-2016.
5.           L-ELEMENTI FAKULTATTIVI
·      Il-klawżola ta’ analiżi/reviżjoni/estinzjoni
Il-proposta tinkludi klawżola sunset.
L-assistenza makrofinanzjarja proposta għandha tkun disponibbli għal
sentejn u nofs, li jibdew mill-ewwel jum wara d-dħul fis-seħħ
tal-Memorandum ta’ Qbil.
2013/0416 (COD)
Proposta għal
DEĊIŻJONI TAL-PARLAMENT EWROPEW
U TAL-KUNSILL
li tipprovdi assistenza makrofinanzjarja
lir-Repubblika tat-Tuneżija
IL-PARLAMENT
EWROPEW U L-KUNSILL TA' L-UNJONI EWROPEA,
Wara li kkunsidraw
it-Trattat dwar il-Funzjonament tal-Unjoni Ewropea, u b’mod partikolari
l-Artikolu 212 tiegħu,
Wara li kkunsidraw
il-proposta mill-Kummissjoni Ewropea[3],

Wara li l-abbozz
tal-att leġislattiv intbagħat lill-parlamenti nazzjonali,
Waqt li jaġixxu
skont il-proċedura ordinarja leġiżlattiva[4],
Billi:
(1)       Ir-relazzjonijiet bejn
l-Unjoni Ewropea (“l-Unjoni”) u r-Repubblika tat-Tuneżija
(“it-Tuneżija”) qegħdin jiżviluppaw fi ħdan il-qafas
tal-Politika Ewropea tal-Viċinat (PEV). Il-Ftehim ta’ Assoċjazzjoni
Ewro-Mediterranju bejn il-Komunità Ewropea u l-Istati Membri tagħha,
min-naħa waħda, u t-Tuneżija, min-naħa l-oħra,
daħal fis-seħħ fl-1 ta’ Marzu 1998. Taħt dan
il-Ftehim ta' Assoċjazzjoni, it-Tuneżija ffinalizzat
it-tneħħija tat-tariffi għall-prodotti industrijali fl-2008,
biex b'hekk it-Tuneżija saret l-ewwel pajjiż Mediterranju li
daħal f'żona ta' kummerċ ħieles mal-Unjoni. Id-djalogu
politiku u l-kooperazzjoni ekonomika bilaterali koplew jiżviluppaw
fil-qafas tal-Pjanijiet ta’ Azzjoni tal-PEV, li l-aktar wieħed
reċenti li qed jiġi diskuss kieku jkopri l-perjodu 2013-2017.
(2)       L-ekonomija tat-Tuneżija
kienet affettwata b'mod sinifikanti minn avvenimenti domestiċi relatati
ma' avvenimenti fin-Nofsinhar tal-Mediterran sa minn tmiem l-2010,
magħrufa bħala “r-Rebbiegħa Għarbija”, kif ukoll
mill-inkwiet reġjonali li segwa, b'mod partikolari fil-pajjiż
ġar, il-Libja. Dawn l-avvenimenti u l-ambjent ekonomiku globali
dgħajjef, b’mod partikolari r-reċessjoni fiż-Żona tal-Euro
(is-sieħba kummerċjali u finanzjarja ewlenija tat-Tuneżija),
kellom impatt negattiv ħafna fuq l-ekonomija Tuneżina, li wassal
għal tnaqqis fit-tkabbir u ġġenera lakuni esterni kbar
baġitarji u ta’ finanzjament.
(3)       Wara t-tkeċċija
tal-President Ben Ali fl-14 ta' Jannar 2011, l-ewwel
elezzjonijiet ħielsa u demokratiċi tat-Tuneżija seħħew
fit-23 ta' Ottubru 2011. Assemblea Kostitwenti Nazzjonali ilha
fis-seħħ minn dakinhar, u għalkemm it-tranżizzjoni politika
ma kinitx waħda faċli, hemm sforzi miftiehma mill-atturi
politiċi ewlenin biex jipproċedu bir-riformi lejn sistema demokratika
bis-sħiħ.
(4)       Minn mindu r-Rebbiegħa
Għarbija bdiet, l-Unjoni ddikjarat f'diversi okkażjonijiet l-impenn
tagħha li tappoġġa lit-Tuneżija fi proċess ta’ riforma
ekonomika u politika tiegħu. Dan l-impenn ġiet affermat
mill-ġdid fil-konklużjonijiet tal-laqgħa tal-Kunsill ta’
Assoċjazzjoni bejn l-Unjoni u t-Tuneżija f’Novembru 2012.
L-appoġġ finanzjarju mill-Unjoni lill-proċess ta’ riforma
tat-Tuneżija huwa konsistenti mal-politika tal-Unjoni
għar-reġjun tan-Nofsinhar tal-Mediterranju, kif stabbilit fil-kuntest
tal-PEV.
(5)       L-assistenza makrofinanzjarja
tal-Unjoni għandha tkun strument finanzjarju eċċezzjonali mhux
marbut u mhux speċifikat ta’ għajnuna għall-bilanċi ta’
pagament li għandu l-għan li jirripristina s-sitwazzjoni finanzjarja
esterna sostenibbli ta’ benefiċjarju u għandu jappoġġa
l-implimentazzjoni ta’ programm ta’ politika li jkun fih miżuri ta’
aġġustament u ta’ riforma strutturali b’saħħithom
intiżi biex itejbu s-sitwazzjoni tal-bilanċ tal-pagamenti,
partikolarment matul il-perjodu ta’ applikazzjoni tal-programm, u
jsaħħu l-implimentazzjoni tal-ftehimiet u tal-programmi rilevanti
mal-Unjoni.
(6)       F'April 2013,
l-awtoritajiet tat-Tuneżija u l-Fond Monetarju Internazzjonali (FMI)
ftiehmu fuq Arranġament mhux prekawzjonarju ta’ Riżerva
("il-programm tal-FMI") għall-tliet snin tal-SDR (Drittijiet
Speċjali ta' Prelevament) ta' 1 150 miljun bħala
appoġġ għall-programm ta' aġġustamenti u riformi
ekonomiċi tat-Tuneżija. L-objettivi tal-programm tal-FMI huma
konsistenti mal-fini tal-assistenza makrofinanzjarja tal-Unjoni, partikolarment
biex jittaffew diffikultajiet fil-bilanċ tal-pagamenti fuq perjodu qasir
ta’ żmien, u l-implimentazzjoni ta’ miżuri ta’ aġġustament
b’saħħithom konsistenti mal-għan tal-assistenza makrofinanzjarja
tal-Unjoni.
(7)       L-Unjoni għamlet
disponibbli EUR 290 miljun f’għotjiet għall-perjodu 2011-13
bil-programm ta’ kooperazzjoni regolari tagħha, biex tappoġġa
l-aġenda ta’ riforma ekonomika u politika tat-Tuneżija. Barra minn
hekk, EUR 155 miljun ġew allokati għat-Tuneżija
mill-2011 sal-2013 bil-programm "Appoġġ għas-sħubija,
ir-riformi u t-tkabbir inklużiv" (SPRING).
(8)       F'Awwissu 2013, fid-dawl
tas-sitwazzjoni ekonomika u prospetti li kienu dejjem sejrin għall-agħar
it-Tuneżija talbet lill-Unjoni għall-assistenza makrofinanzjarja.
(9)       Minħabba li
t-Tuneżija hija pajjiż kopert mill-PEV, din għandha tkun
ikkunsidrata bħala eliġibbli biex tirċievi l-assistenza
makrofinanzjarja tal-Unjoni.
(10)     Minħabba li għad
hemm differenza residwa sinifikanti fil-finanzjament estern fil-bilanċ
tal-pagamenti tat-Tuneżija lil hinn mir-riżorsi pprovduti mill-FMI u
istituzzjonijiet multilaterali oħrajn, l-assistenza makrofinanzjarja
tal-Unjoni li għandha tingħata lit-Tuneżija (“l-assistenza
makrofinanzjarja tal-Unjoni”), fiċ-ċirkostanzi eċċezzjonali
attwali qed titqies li tkun tweġiba xierqa għat-talba
tat-Tuneżija biex tiġi appoġġata l-istabilizzazzjoni
ekonomika flimkien mal-programm tal-FMI. L-assistenza makrofinanzjarja tal-Unjoni
għandha tgħin l-aġenda tal-istabbilizzazzjoni ekonomika u
tar-riforma strutturali tat-Tuneżija, filwaqt li tissuplimenta
ir-riżorsi li huma disponibbli taħt l-arranġament finanzjarju
tal-FMI.
(11)     L-assistenza makrofinanzjarja
tal-Unjoni għandha jkollha l-għan li tappoġġa r-ripristinar
tas-sostenibilità tas-sitwazzjoni finanzjarja esterna għat-Tuneżija,
u b’hekk tappoġġa l-iżvilupp ekonomiku u soċjali
tagħha.
(12)     Id-determinazzjoni tal-ammont
tal-assistenza makrofinanzjarja tal-Unjoni għandha tkun ibbażata fuq
valutazzjoni kwantitattiva kompleta tal-ħtiġijiet ta’ finanzjament
estern residwu tat-Tuneżija u għandha tqis il-kapaċità
tagħha ta’ awtofinanzjament bir-riżorsi proprji, partikolarment
ir-riservi internazzjonali għad-dispożizzjoni tagħha. L-assistenza
makrofinanzjarja tal-Unjoni għandha tikkomplimenta l-programmi u
r-riżorsi pprovduti mill-FMI u l-Bank Dinji. Id-determinazzjoni tal-ammont
tal-assistenza tieħu wkoll kont ta’ kontribuzzjonijiet finanzjarji
mistennija mingħand donaturi multilaterali u l-ħtieġa li
tiġi żgurata l-kondiviżjoni ġusta tal-piż bejn
l-Unjoni u donaturi oħrajn, kif ukoll l-implimentazzjoni diġà
eżistenti tal-istrumenti ta’ finanzjament esterni l-oħrajn tal-Unjoni
fit-Tuneżija u l-valur miżjud tal-involviment ġenerali tal-Unjoni.

(13)     Il-Kummissjoni għandha
tiżgura li l-assistenza makrofinanzjarja tal-Unjoni tkun legalment u
sostanzjalment konformi mal-prinċipji, objettivi u miżuri ewlenin
meħuda fl-oqsma differenti tal-azzjoni esterna u linji ta’ politika oħra
rilevanti tal-Unjoni.
(14)     L-assistenza makrofinanzjarja
tal-Unjoni għandha tappoġġa l-politika esterna tal-Unjoni lejn
it-Tuneżija. Is-servizzi tal-Kummissjoni u s-Servizz Ewropew
għall-Azzjoni Esterna għandhom jaħdmu mill-qrib matul
l-operazzjoni ta’ assistenza makrofinanzjarja kollha bil-għan li
jikkoordinaw il-politika esterna tal-Unjoni u li jiggarantixxu l-konsistenza
tagħha.
(15)     L-assistenza makrofinanzjarja
tal-Unjoni għandha tappoġġa l-impenn tat-Tuneżija
fir-rigward tal-valuri kondiviżi mal-Unjoni, fosthom id-demokrazija,
l-istat tad-dritt, il-governanza tajba, ir-rispett għad-drittijiet
tal-bniedem, l-iżvilupp sostenibbli u t-tnaqqis tal-faqar, kif ukoll
l-impenn tagħha u l-prinċipji ta’ kummerċ miftuħ,
ibbażat fuq regoli u ġust.
(16)     Prekundizzjoni
għall-għoti tal-assistenza makrofinanzjarja tal-Unjoni għandha
tkun li t-Tuneżija tirrispetta l-mekkaniżmi demokratiċi
effettivi, inklużi s-sistema parlamentari b’diversi partiti, l-istat
tad-dritt u tiggarantixxi r-rispett għad-drittijiet tal-bniedem. Barra
minn hekk, l-objettivi speċifiċi tal-assistenza makrofinanzjarja
tal-Unjoni għandhom ikunu li jssaħħu l-effiċjenza,
it-trasparenza u r-responsabbiltà fis-sistemi tal-ġestjoni tal-finanzi
pubbliċi fit-Tuneżija, u sabiex jiġu promossi r-riformi
strutturali li għandhom l-għan li jappoġġaw it-tkabbir
sostenibbli u inklussiv, il-ħolqien tax-xogħol u l-konsolidazzjoni
fiskali. Kemm it-twettiq tal-prekundizzjoni kif ukoll il-ksib ta’ dawk
l-objettivi għandhom jiġu regolarment sorveljati mill-Kummissjoni.
(17)     Biex ikun żgurat li
l-interessi finanzjarji tal-Unjoni konnessi mal-assistenza makrofinanzjarja
tal-Unjoni jiġu mħarsa b’mod effiċjenti, it-Tuneżija
għandha tieħu miżuri xierqa fir-rigward tal-prevenzjoni ta’, u
l-ġlieda kontra l-frodi, il-korruzzjoni u kull irregolarità oħra
marbuta mal-assistenza. Barra minn hekk, għandu jsir provvediment biex
il-Kummissjoni twettaq kontrolli u biex il-Qorti Ewropea tal-Awdituri twettaq
il-verifiki.
(18)     Ir-rilaxx tal-assistenza
makrofinanzjarja tal-Unjoni huwa mingħajr preġudizzju
għas-setgħat tal-Parlament Ewropew u tal-Kunsill.
(19)     L-ammonti li għandhom
jiġu pprovduti meħtieġa għall-assistenza makrofinanzjarja
għandhom ikunu konsistenti mal-approprjazzjonijiet baġitarji definiti
fil-qafas finanzjarju pluriennali.
(20)     L-assistenza makrofinanzjarja
tal-Unjoni għandha tiġi ġestita mill-Kummissjoni. Sabiex ikun
żgurat li l-Parlament Ewropew u l-Kunsill jkunu jistgħu jsegwu
l-implimentazzjoni ta’ din id-Deċiżjoni, il-Kummissjoni għandha
tinfurmahom regolarment bl-iżviluppi marbutin mal-assistenza u
tipprovdilhom id-dokumenti rilevanti.
(21)     Sabiex jiġu żgurati
kundizzjonijiet uniformi għall-implimentazzjoni ta' din
id-Deċiżjoni, il-Kummissjoni għandha tingħata
s-setgħat ta' implimentazzjoni. Dawk is-setgħat għandhom
jiġu eżerċitati skont ir-Regolament (KE) Nru 182/2011
tal-Parlament Ewropew u tal-Kunsill[5].
(22)     L-assistenza makrofinanzjarja
tal-Unjoni għandha tkun soġġetta għal kundizzjonijiet ta’
politika ekonomika, li għandhom jiġu stabbiliti f’Memorandum ta’
Qbil. Sabiex jiġu żgurati kundizzjonijiet uniformi
għall-implimentazzjoni u għal raġunijiet ta’ effiċjenza,
il-Kummissjoni għandha tingħata s-setgħa li tinnegozja dawn
il-kundizzjonijiet mal-awtoritajiet Tuneżini taħt is-superviżjoni
tal-kumitat tar-rappreżentanti tal-Istati Membri previst mir-Regolament
(UE) Nru 182/2011. Skont dak ir-Regolament„ il-proċedura
konsultattiva għandha, bħala regola ġenerali, tapplika
fil-każijiet kollha ħlief kif previst f’dak ir-Regolament. Meta
jiġi kkunsidrat l-impatt potenzjalment importanti tal-assistenza ta’ aktar
minn EUR 90 miljun, huwa adatt li l-proċedura ta’ eżami
tintuża għal operazzjonijiet li jeċċedu dak il-limitu.
B’kont meħud tal-ammont ta’ assistenza makrofinanzjarja tal-Unjoni
lit-Tuneżija, il-proċedura ta' eżami għandha tapplika għall-adozzjoni
tal-Memorandum ta’ Qbil, jew għal kwalunkwe tnaqqis, suspensjoni jew
tħassir tal-assistenza.
ADOTTAW DIN ID-DEĊIŻJONI:
Artikolu 1
1.           L-Unjoni tagħmel
l-assistenza finanzjarja disponibbli għat-Tuneżija
("l-assistenza makrofinanzjarja tal-Unjoni") bl-ammont massimu ta'
EUR 250 miljun, sabiex jiġu appoġġati l-istabbiltà
ekonomika u r-riformi tat-Tuneżija. L-assistenza tikkontribwixxi biex
tkopri l-ħtiġijiet tat-Tuneżija għall-bilanċ tal-pagamenti
kif inhuma identifikati fil-programm tal-FMI.
2.           L-ammont sħiħ
tal-assistenza makrofinanzjarja tal-Unjoni jkun ipprovdut lit-Tuneżija
fil-forma ta’ self. Il-Kummissjoni tingħata s-setgħa, f’isem
l-Unjoni, biex tissellef il-fondi meħtieġa mis-swieq kapitali jew
minn istituzzjonijiet finanzjarji u ssellifhom lit-Tuneżija. Is-self
ikollu maturità massima ta’ 15-il sena.
3.           L-għoti tal-assistenza
makrofinanzjarja tal-Unjoni jkun ġestit mill-Kummissjoni b'mod li jkun
konsistenti mal-ftehimiet jew l-akkordji li ntleħqu bejn l-FMI u
t-Tuneżija , u bil-prinċipji ewlenin u l-objettivi tar-riformi
ekonomiċi stipulati fil-Ftehim ta' Assoċjazzjoni bejn l-UE u
t-Tuneżija u l-Pjan ta' Azzjoni bejn l-UE u t-Tuneżija
għall-2013 u l-2017 miftiehmin skont il-PEV. Il-Kummissjoni tinforma
regolarment lill-Parlament Ewropew u lill-Kunsill dwar l-iżviluppi
fir-rigward tal-assistenza makrofinanzjarja tal-Unjoni, inkluż
l-iżborż tagħha, u tipprovdi lil dawk l-istituzzjonijiet
id-dokumenti rilevanti fi żmien debitu.
4.           L-assistenza makrofinanzjarja
tal-Unjoni tkun disponibbli, għal perjodu ta' sentejn u nofs, mill-ewwel
jum wara d-dħul fis-seħħ tal-Memorandum ta' Qbil imsemmi
fl-Artikolu 3(1).
5.           Fejn il-ħtiġijiet
ta’ finanzjament tat-Tuneżija jonqsu b’mod fundamentali matul il-perjodu
ta' l-iżborż tal-assistenza makrofinanzjarja tal-Unjoni meta mqabbel
mal-previżjonijiet inizjali, il-Kummissjoni, waqt li taġixxi
f’konformità mal-proċedura ta' eżami msemmija fl-Artikolu 7(2),
tnaqqas l-ammont tal-assistenza jew tissospendiha jew tħassarha.
Artikolu 2
Prekundizzjoni għall-għoti tal-assistenza
makrofinanzjarja tal-Unjoni tkun li t-Tuneżija tirrispetta
l-mekkaniżmi demokratiċi effettivi, inklużi s-sistema
parlamentari b’diversi partiti, l-istat tad-dritt u tiggarantixxi r-rispett
għad-drittijiet tal-bniedem. Il-Kummissjoni tissorvelja t-twettiq ta’ din
il-prekundizzjoni matul iċ-ċiklu tal-ħajja sħiħ
tal-assistenza makrofinanzjarja tal-Unjoni. Dan l-Artikolu jiġi applikat
f’konformità mad-Deċiżjoni tal-Kunsill 2010/427/UE[6].
Artikolu 3
1.           Il-Kummissjoni, f’konformità
mal-proċedura ta' eżami msemmija fl-Artikolu 7(2), tilħaq
ftehim mal-awtoritajiet Tuneżini dwar politika ekonomika u kundizzjonijiet
finanzjarji definiti b’mod ċar, ikkonċentrati fuq riformi strutturali
u finanzi pubbliċi sodi, li l-assistenza makrofinanzjarja tal-Unjoni
għandha tkun soġġetta għalihom, li għandhom
jitniżżlu f’Memorandum ta’ Qbil ("il-Memorandum ta’ Qbil")
li jinkludi perjodu taż-żmien għat-twettiq ta’ dawk
il-kundizzjonijiet. Il-politika ekonomika u l-kundizzjonijiet finanzjarji
stabbiliti fil-Memorandum ta’ Qbil ikunu konsistenti mal-ftehimiet jew
l-arranġamenti msemmija fl-Artikolu 1(3) inklużi l-programmi ta’
aġġustament makroekonomiku u ta’ riforma strutturali implimentati
mit-Tuneżija, bl-appoġġ tal-FMI.
2.           Dawn il-kundizzjonijiet
jimmiraw, b'mod partikolari, li jsaħħu l-effiċjenza,
it-trasparenza u r-responsabbiltà tas-sistemi ta' ġestjoni tal-finanzi
pubbliċi fit-Tuneżija, inkluż l-użu tal-assistenza
makrofinanzjarja mill-Unjoni. Il-progress rigward il-ftuħ reċiproku
tas-suq, l-iżvilupp ta’ kummerċ ġust u bbażat fuq ir-regoli
u prijoritajiet oħrajn fil-kuntest tal-politika esterna tal-Unjoni
jitqiesu wkoll b’mod debitu fit-tfassil tal-miżuri ta’ politika. Il-progress
biex jintlaħqu dawk l-objettivi jiġi mmonitorjat regolarment
mill-Kummissjoni.
3.           It-termini finanzjarji
ddettaljati tal-assistenza makrofinanzjarja tal-Unjoni jiġu stipulati fi
Ftehim tas-Self li għandu jintlaħaq bejn il-Kummissjoni u
l-awtoritajiet Tuneżini.
4.           Il-Kummissjoni tivverifika f’intervalli
regolari li l-kundizzjonijiet tal-Artikolu 4(3) jibqgħu jiġu
sodisfatti, inkluż li l-politiki ekonomiċi tat-Tuneżija jkunu
f’konformità mal-objettivi tal-assistenza makrofinanzjarja tal-Unjoni. Hija u
tagħmel dan, il-Kummissjoni tikkoordina mill-qrib mal-FMI u mal-Bank Dinji
u, fejn ikun meħtieġ, mal-Parlament Ewropew u l-Kunsill.
Artikolu 4
1.           Soġġett
għall-kundizzjonijiet tal-paragrafu 3, l-assistenza makrofinanzjarja
tal-Unjoni tkun disponibbli mill-Kummissjoni fi tliet pagamenti ta’ self. Id-daqs
ta' kull pagament jiġi stabbilit fil-Memorandum ta' Qbil.
2.           L-ammonti tal-assistenza
makrofinanzjarja tal-Unjoni jiġu pprovduti, fejn meħtieġ,
f’konformità mar-Regolament tal-Kunsill (KE, Euratom) Nru 480/2009[7].
3.           Il-Kummissjoni
tiddeċiedi dwar ir-rilaxx tal-pagamenti soġġetti
għat-twettiq tal-kundizzjonijiet kollha li ġejjin:
(a)
il-prerekwiżit stabbilit fl-Artikolu 2;
(b)
rekord sodisfaċenti kontinwu
fl-implimentazzjoni ta’ programm ta’ politika li fih miżuri ta’
aġġustament u ta’ riforma strutturali b’saħħithom
appoġġati minn arranġament ta’ kreditu mill-FMI mhux
prekawzjonarju; u
(c)
l-implimentazzjoni, f'perjodu ta’ żmien
speċifiku, tal-politika tal-ekonomija u l-kundizzjonijiet finanzjarji
miftehma fil-Memorandum ta’ Qbil.
L-iżborż tat-tieni pagament parzjali
jseħħ mill-inqas tliet xhur wara li jsir l-ewwel pagament parzjali.
L-iżborż tat-tielet pagament ma jsirx qabel tliet xhur wara li jkun
sar it-tieni pagament.
4.           Meta l-kundizzjonijiet
tal-paragrafu 3 ma jiġux sodisfatti, il-Kummissjoni temporanjament
tissospendi jew tikkanċella l-iżborż tal-assistenza
makrofinanzjarja tal-Unjoni. F’tali każijiet, hija tikkomunika
r-raġunijiet għal dik is-sospensjoni jew dak it-tħassir
lill-Parlament Ewropew u lill-Kunsill.
5.           L-assistenza makrofinanzjarja
titħallas lill-Bank Ċentrali tat-Tuneżija. Suġġetti
għad-dispożizzjonijiet li jridu jiġu miftiehma fil-Memorandum
ta’ Qbil, inkluża konferma tal-ħtiġijiet finanzjarji
baġitarji residwi, il-fondi tal-Unjoni jistgħu jiġu ttrasferiti
lill-Ministeru tal-Finanzi tat-Tuneżija bħala l-benefiċjarju
aħħari.
Artikolu 5
1.           L-operazzjonijiet
tal-għoti jew ta’ self marbutin mal-assistenza makrofinanzjarja tal-Unjoni
jsiru fil-munita euro bl-użu tal-istess data tal-valur u ma għandhomx
jinvolvu lill-Unjoni fit-trasformazzjoni tal-maturitajiet, jew jesponuha
għal kwalunkwe riskju marbut mar-rata tal-kambju jew mar-rata
tal-imgħax, jew għal kwalunkwe riskju kummerċjali ieħor.
2.           Fejn iċ-ċirkostanzi
jippermettu, u jekk it-Tuneżija titlob dan, il-Kummissjoni tista’
tieħu l-passi meħtieġa biex tiżgura li tiddaħħal
klawżola dwar ir-rimborż bikri fit-termini u l-kundizzjonijiet
tas-self u li din tkun appoġġata minn klawżola korrispondenti
fit-termini u l-kundizzjonijiet tal-operazzjonijiet tat-teħid ta’ self.
3.           Fejn iċ-ċirkostanzi
jippermettu titjib fir-rata tal-imgħax tas-self, u jekk it-Tuneżija
titlob dan, il-Kummissjoni tista’ tiddeċiedi li tiffinanzja mill-ġdid
it-teħid ta' self inizjali kollu jew parti minnu jew tista' tirristruttura
l-kundizzjonijiet finanzjarji korrispondenti. L-operazzjonijiet ta’
finanzjament mill-ġdid jew ta’ ristrutturar jitwettqu skont
il-paragrafi 1 u 4 u ma għandux ikollhom l-effett li jestendu
l-maturità tat-teħid ta' self ikkonċernat jew li jżidu l-ammont
ta’ kapital pendenti fid-data tal-finanzjament mill-ġdid jew
tar-ristrutturar.
4.           L-ispejjeż kollha
sostnuti mill-Unjoni li huma relatati mal-operazzjonijiet tal-għoti jew
tat-teħid ta' self skont din id-Deċiżjoni jiġġarrbu
mit-Tuneżija.
5.           Il-Kummissjoni tinforma
lill-Parlament Ewropew u lill-Kunsill dwar l-iżviluppi fl-operazzjonijiet
imsemmija fil-paragrafi 2 u 3.
Artikolu 6
1.           L-assistenza makrofinanzjarja
tal-Unjoni tiġi implimentata f’konformità mar-Regolament (UE, Euratom)
Nru 966/2012 tal-Parlament Ewropew u tal-Kunsill[8] u r-Regolament ta’
Delega tal-Kummissjoni (UE) Nru 1268/2012[9].
2.           L-implimentazzjoni
tal-assistenza makrofinanzjarja tal-Unjoni tkun taħt ġestjoni
diretta.
3.           Il-Memorandum ta’ Qbil u
l-Ftehim tas-Self li jridu jiġu miftehma mal-awtoritajiet Tuneżini
jkun fihom dispożizzjonijiet:
(a)
li jiżguraw li t-Tuneżija tivverifika
regolarment li l-finanzjament ipprovdut mill-baġit tal-Unjoni ntuża
kif suppost, li din tieħu miżuri xierqa biex tipprevjeni
l-irregolaritajiet u l-frodi u, jekk ikun meħtieġ, tieħu azzjoni
legali biex tirkupra kwalunkwe fondi pprovduti skont din id-Deċiżjoni
li jkunu ġew approprjati ħażin;
(b)
li jiżguraw il-protezzjoni tal-interessi
finanzjarji tal-Unjoni, b’mod partikolari billi jipprevedu miżuri
speċifiċi fir-rigward tal-prevenzjoni ta’, u l-ġlieda kontra
l-frodi, il-korruzzjoni u kwalunkwe irregolarità oħra li taffettwa
l-assistenza makrofinanzjarja tal-Unjoni, f’konformità mar-Regolament
tal-Kunsill (KE, Euratom) Nru 988/95[10],
ir-Regolament tal-Kunsill (Euratom, KE) Nru 2185/96[11] u r-Regolament (UE,
Euratom) Nru 883/2013 tal-Parlament Ewropew u tal-Kunsill[12];
(c)
li jawtorizzaw espressament lill-Kummissjoni,
inkluż l-Uffiċċju Ewropew Kontra l-Frodi, jew
lir-rappreżentanti tagħha biex iwettqu verifiki u spezzjonijiet fuq
il-post;
(d)
li jawtorizzaw espressament lill-Kummissjoni u
lill-Qorti Ewropea tal-Awdituri biex iwettqu eżerċizzju tal-awditjar
matul u wara l-perjodu ta’ disponibbiltà tal-assistenza makrofinanzjarja
tal-Unjoni, inklużi verifiki ta’ dokumenti u verifiki fil-post bħal
pereżempju valutazzjonijiet operattivi;
(e)
li jiżguraw li l-Unjoni tkun intitolata
għar-ripagament bikri tas-self fejn ikun ġie stabbilit li,
fir-rigward tal-ġestjoni tal-assistenza makrofinanzjarja tal-Unjoni,
it-Tuneżija tkun involuta fi kwalunkwe att ta’ frodi jew ta’ korruzzjoni
jew fi kwalunkwe attività illegali oħra li tagħmel ħsara
lill-interessi finanzjarji tal-Unjoni.
4.           Matul l-implimentazzjoni
tal-assistenza makrofinanzjarja tal-Unjoni, il-Kummissjoni tissorvelja, permezz
ta’ valutazzjonijiet operattivi, il-validità tal-arranġamenti finanzjarji
tat-Tuneżija, il-proċeduri amministrattivi u l-mekkaniżmi ta’
kontroll interni u esterni li huma rilevanti għall-assistenza.
Artikolu 7
1.           Il-Kummissjoni tkun assistita
minn kumitat. Dak il-kumitat ikun kumitat fit-tifsira tar-Regolament (UE)
Nru 182/2011.
2.           Meta ssir referenza għal
dan il-paragrafu, japplika l-Artikolu5tar-Regolament (UE)
Nru 182/2011.
Artikolu 8
1.           Sat-30 ta’ Ġunju
ta’ kull sena, il-Kummissjoni tibgħat lill-Parlament Ewropew u
lill-Kunsill rapport dwar l-implimentazzjoni ta’ din id-Deċiżjoni
fis-sena ta’ qabel, inkluża evalwazzjoni ta’ dik l-implimentazzjoni.
Ir-rapport:
(a)
jeżamina l-progress li sar fl-implimentazzjoni
tal-assistenza makrofinanzjarja tal-Unjoni;
(b)
jivvaluta s-sitwazzjoni ekonomika u l-prospetti
tat-Tuneżija, kif ukoll il-progress li sar fl-implimentazzjoni
tal-miżuri ta’ politika msemmija fl-Artikolu 3(1);
(c)
jindika r-rabta bejn il-kundizzjonijiet
tal-politika ekonomika stipulati fil-Memorandum ta’ Qbil, il-prestazzjoni
ekonomika u fiskali attwali tat-Tuneżija u d-deċiżjonijiet
tal-Kummissjoni li tirrilaxxa l-pagamenti tal-assistenza makrofinanzjarja
tal-Unjoni.
2.           Sa mhux aktar tard minn
sentejn wara li jiskadi l-perjodu ta’ disponibbiltà msemmi
fl-Artikolu 1(4), il-Kummissjoni tibgħat rapport ta’ evalwazzjoni ex
post lill-Parlament Ewropew u lill-Kunsill, li jivvaluta r-riżultati u
l-effiċjenza tal-assistenza makrofinanzjarja kompleta tal-Unjoni u sa
liema punt din ikkontribwiet għall-objettivi tal-assistenza.
Artikolu 9
Din
id-Deċiżjoni tidħol fis-seħħ fit-tielet jum wara dak
tal-pubblikazzjoni tagħha f'Il-Ġurnal Uffiċjali tal-Unjoni
Ewropea.
Magħmul fi Brussell,
Għall-Parlament Ewropew                                                                 Għall-Kunsill
Il-President                                                                              Il-President
DIKJARAZZJONI FINANZJARJA
LEĠIŻLATTIVA
1.           QAFAS
TAL-PROPOSTA/INIZJATTIVA
              1.1.    Titolu tal-proposta/inizjattiva:
              1.2.    Il-qasam/l-oqsma
politiku/politiċi kkonċernati fl-istruttura ABM/ABB
              1.3.    In-natura
tal-proposta/inizjattiva
              1.4.    Objettivi

              1.5.    Raġunijiet
għall-proposta/inizjattiva
              1.6.    It-tul
ta' żmien u l-impatt finanzjarju:
              1.7.    Metodu/i
ta’ ġestjoni previst(i)
2.           MIŻURI TA’
ĠESTJONI
              2.1.    Regoli
ta' monitoraġġ u rappurtar
              2.2.    Sistema
ta' ġestjoni u kontroll
              2.3.    Miżuri
għall-prevenzjoni ta' frodi u irregolaritajiet:
3.           STIMA TAL-IMPATT FINANZJARJU
TAL-PROPOSTA/INIZJATTIVA
              3.1.    Intestatura/i
tal-qafas finanzjarju pluriannwali u tal-linja/i baġitarji tan-nefqa
affettwata
              3.2.    L-impatt
stmat fuq in-nefqa
              3.3.    L-impatt stmat fuq
id-dħul
DIKJARAZZJONI
FINANZJARJA LEĠIŻLATTIVA
1.           QAFAS
TAL-PROPOSTA/INIZJATTIVA
1.1.        Titolu tal-proposta/inizjattiva

Assistenza makrofinanzjarja lir-Repubblika
tat-Tuneżija
1.2.        Il-qasam politiku/l-oqsma
politiċi kkonċernat/i fl-istruttura ABM/ABB[13]
Qasam politiku:         It-Titolu 01 –
L-Affarijiet Ekonomiċi u Finanzjarji
Attività:        03 – L-affarijiet ekonomiċi
u finanzjarji internazzjonali
1.3.        In-natura
tal-proposta/inizjattiva
X Il-proposta/inizjattiva tirrigwarda azzjoni
ġdida
1.4.        Objettivi
1.4.1.     L-objettiv
strateġiku/objettivi strateġiċi multiannwali tal-Kummissjoni
fil-mira tal-proposta/inizjattiva
“Il-promozzjoni tal-prosperità lil hinn mill-UE”
Il-qasam ewlieni tal-attività marbuta mad-DĠ
ECFIN huwa dan li ġej:
1. It-trawwim tal-implimentazzjoni tal-Politika
Ewropea tal-Viċinat permezz tal-approfondiment tal-analiżi ekonomika
u t-tisħiħ tad-djalogu politiku kif ukoll bil-konsulenza dwar
l-aspetti ekonomiċi tal-Pjanijiet ta’ Azzjoni.
2. L-iżvilupp, il-monitoraġġ u
l-implimentazzjoni ta’ assistenza makrofinanzjarja għal pajjiżi terzi
sħab, b’kooperazzjoni mal-istituzzjonijiet finanzjarji internazzjonali
rilevanti.
1.4.2.     L-objettiv
speċifiku/objettivi speċifiċi u l-attività(jiet) ABM/ABB
ikkonċernata/ikkonċernati
Objettiv speċifiku Nru 1: “Li tingħata assistenza makrofinanzjarja lil pajjiżi terzi
sabiex isolvu l-kriżijiet tagħhom marbutin mal-bilanċ
tal-pagamenti u sabiex jerġgħu jistabbilixxu s-sostenibbiltà tad-dejn
estern”
Attività (attivitajiet) ABM/ABB
ikkonċernata/ikkonċernati: Ir-Relazzjonijiet
Ekonomiċi u Finanzjarji Internazzjonali, il-governanza globali.
1.4.3.     Riżultat(i) u impatt mistenni
L-assistenza proposta tikkonsisti f’self mill-UE
ta’ EUR 250 miljun li r-Repubblika tat-Tuneżija
("it-Tuneżija"), bl-għan li jikkontribwixxi għal
sitwazzjoni aktar sostenibbli fil-bilanċ tal-pagamenti. L-assistenza, li
għandha tingħata fi tliet pagamenti, tgħin lill-pajjiż
jegħleb it-tbatijiet ekonomiċi u soċjali mġarrba
minħabba inkwiet domestiku u reġjonali. Hija tippromwovi wkoll
riformi strutturali mmirati biex iżidu t-tkabbir ekonomiku sostenibbli u biex
itejbu l-ġestjoni tal-finanzi pubbliċi.
1.4.4.     L-indikaturi
tar-riżultati u l-impatt
L-awtoritajiet se jkunu mitluba jirrappurtaw
lis-servizzi tal-Kummissjoni fuq bażi regolari dwar sett ta’ indikaturi
kif ukoll jipprovdu rapport komprensiv dwar il-konformità mal-kundizzjonijiet
mifthiema ta' politika, qabel ma jitħallsu t-tieni u t-tielet pagamenti
tal-assistenza.
Is-servizzi tal-Kummissjoni se jkomplu
jimmonitorjaw il-ġestjoni tal-finanzi pubbliċi, wara l-valutazzjoni
operattiva taċ-ċirkwiti finanzjarji u l-proċeduri
amministrattivi fit-Tuneżija, li se jitwettqu fil-preparazzjoni ta’ din
l-operazzjoni. Id-Delegazzjoni tal-Unjoni Ewropea fit-Tuneżija se
tipprovdi wkoll rapportar regolari dwar kwistjonijiet li huma rilevanti
għall-monitoraġġ tal-assistenza. Is-servizzi tal-Kummissjoni se
jibqgħu f’kuntatt mill-qrib mal-FMI u l-Bank Dinji sabiex jibbenefikaw
mill-għarfien tagħhom mill-attivitajiet kurrenti fit-Tuneżija.
Fid-deċiżjoni leġiżlattiva
proposta huwa previst rapport annwali lill-Kunsill u lill-Parlament Ewropew li
jkun fih valutazzjoni tal-implimentazzjoni ta' din l-operazzjoni. Evalwazzjoni
indipendenti ex post dwar l-assistenza se titwettaq fi żmien
sentejn wara l-iskadenza tal-perjodu ta’ implimentazzjoni.
1.5.        Raġunijiet
għall-proposta/inizjattiva
1.5.1.     Rekwiżit(i) li
għandu jiġi/għandhom jiġu sodisfat(i) fi żmien qasir
jew fit-tul
L-iżborż tal-assistenza jiddependi fuq
rekord imgħoddi sodisfaċenti fl-implimentazzjoni tal-Ftehim ta'
Riżerva (SBA) bejn it-Tuneżija u l-FMI. Barra minn hekk,
il-Kummissjoni gtiftiehem mal-awtoritajiet tat-Tuneżija dwar
kundizzjonijiet speċifiċi ta' politika, imniżżla
f'Memorandum ta' Qbil, li jridu jiġu ssodisfati qabel ma l-Kummissjoni
tirrilaxxa t-tieni u t-tielet pagamenti.
1.5.2.     Valur miżjud
tal-involviment tal-UE
Filwaqt li tgħin lill-pajjiż jegħleb
ix-xokk ekonomiku kkawżat mit-taqlib domestiku u reġjonali, l-AMF li
ġiet proposta se tikkontribwixxi biex tippromwovi l-istabblità
makroekonomika, ir-riformi ekonomiċi u l-progress politiku
fil-pajjiż. Billi tikkumplimenta r-riżorsi li tqiegħdu
għad-dispożizzjoni mill-istituzzjonijiet finanzjarji internazzjonali,
mill-UE u minn donaturi oħrajn, hija se tikkontribwixxi
għall-effettività ġenerali tal-pakkett ta’ sostenn finanzjarju maqbul
mill-komunità internazzjonali ta’ donaturi wara l-kriżi.
Il-programm propost se jsaħħaħ
ukoll l-impenn tal-gvern favur ir-riforma u l-aspirazzjoni tiegħu li
jkollu relazzjonijiet aktar mill-qrib mal-UE. Dan ir-riżultat se jinkiseb,
fost l-oħrajn, permezz ta’ kundizzjonalità xierqa għall-iżborż
tal-assistenza. F’kuntest akbar, il-programm se juri lill-pajjiżi
l-oħra fir-reġjun li l-UE hija lesta tappoġġa pajjiżi
li jkunu qed jaqbdu triq ċara lejn ir-riformi politiċi, f’mumenti ta’
diffikultajiet ekonomiċi.
1.5.3.     Il-lezzjonijiet meħuda
minn esperjenzi simili fil-passat
Sa mill-2004 'l hawn saru b'kollox 15-il
evalwazzjoni ex post fuq operazzjonijiet ta’ assistenza
makrofinanzjarja. Dawn l-evalwazzjonijiet sa issa jikkonkludu li
l-operazzjonijet tal-AMF tabilħaqq jikkontribwixxu, minkejja li xi kultant
modestament u indirettament, għat-titjib tas-sostenibbiltà esterna,
għall-istabbilità makroekonomika u għall-kisba ta’ riformi
strutturali fil-pajjiż riċeventi. Fil-biċċa l-kbira
tal-każijiet, l-operazzjonijiet tal-AMF kellhom effett pożittiv fuq
il-bilanċ tal-pagamenti tal-pajjiż benefiċjarju u kkontribwixxew
biex jonqsu l-pressjonijiet baġitarji. Dawn wasslu wkoll biex ikun hemm
tkabbir ekonomiku kemxejn ogħla.
1.5.4.     Il-kompatibbiltà u
s-sinerġija possibbli ma' strumenti oħra xierqa
L-UE hija fost id-donaturi ewlenin tat-Tuneżija.
L-Unjoni għamlet disponibbli EUR 290 miljun f’għotjiet
għall-perjodu 2011-13 bil-kooperazzjoni regolari tagħha, biex
tappoġġa l-aġenda ta’ riforma politika u ekonomika
tat-Tuneżija. Barra minn hekk, ġew allokati EUR 140 miljun
lit-Tuneżija fil-perjodu 2011-13 skont il-programm SPRING.
Il-valur miżjud ewlieni tal-AMF, meta mqabbel
ma’ strumenti oħrajn tal-UE, se jkun li hija tgħin sabiex
jinħoloq qafas makroekonomiku stabbli, inkluż billi tippromwovi
bilanċ tal-pagamenti u sitwazzjoni baġitarja sostenibbli, kif ukoll
qafas xieraq għar-riformi strutturali. L-AMF la tipprovdi sostenn
finanzjarju regolari u lanqas ma hija maħsuba biex tappoġġa
l-iżvilupp ekonomiku u soċjali tal-pajjiżi riċeventi. L-AMF
għandha titwaqqaf hekk kif is-sitwazzjoni finanzjarja esterna
tal-pajjiż tkun reġgħet qabdet triq sostenibbli. Wara, strumenti
regolari ta’ assistenza b’kooperazzjoni regolari mal-UE huma maħsuba li
jidħlu fis-seħħ.
L-AMF hija maħsuba wkoll li tkun
kumplementari għall-interventi mill-istituzzjonijiet finanzjarji
internazzjonali, b’mod partikolari għall-programm ta'
aġġustament u riforma appoġġat mill-SBA tal-FMI u
għas-Self għall-Politika tal-Iżvilupp tal-Bank Dinji.
1.6.        It-tul ta' żmien u
l-impatt finanzjarju
X Proposta/inizjattiva ta' terminu limitat
X Proposta/inizjattiva fis-seħħ
għas-sentejn u nofs (2,5) minn meta jidħol fis-seħħ
il-Memorandum ta’ Qbil, kif imsemmi fl-Artikolu (1.4)
tad-Deċiżjoni.
X Impatt finanzjarju mill-2014 sal-2017.
1.7.        Metodu/i ta’ ġestjoni
previst(i)[14]
X Ġestjoni diretta ċentralizzata
mill-Kummissjoni
2.           MIŻURI TA’
ĠESTJONI
2.1.        Regoli ta'
monitoraġġ u ta' rappurtar
Din l-għajnuna hija ta’ natura makroekonomika
u hija mfassla b’mod li tkun konsistenti mal-programm ekonomiku
appoġġat mill-FMI. Il-monitoraġġ tal-azzjoni mis-servizzi
tal-Kummissjoni se jseħħ fuq il-bażi tal-progress
fl-implimentazzjoni tal-SBA u tal-miżuri ta’ riforma speċifiċi
li għandhom jiġu miftiehma mal-awtoritajiet Tuneżini
f’Memorandum ta’ Qbil (ara wkoll il-punt 1.4.4).
2.2.        Sistema ta' ġestjoni u
ta' kontroll
2.2.1.     Ir-riskju/i identifikat(i)
Hemm riskji fiduċjarji, politiċi kif
ukoll ta’ politika marbutin mal-operazzjoni tal-AMF proposta.
Hemm ir-riskju li l-għajnuna
makrofinanzjarja, li ma tkunx iddedikata għal spejjeż
speċifiċi, tista’ tintuża b’mod qarrieqi. F’termini
ġenerali, dan ir-riskju huwa relatat ma’ fatturi bħalma huma
l-kwalità tas-sistemi ta’ ġestjoni fil-bank ċentrali u fil-ministeru
tal-finanzi, kif ukoll ma' kemm huma adattati l-kapaċitajiet ta’ awditjar
interni u esterni.
Riskju ieħor ewlieni għall-operazzjoni
jiġi mill-inċertezza ekonomika u politika reġjonali, b'mod
partikolari fil-Libja, li għandha implikazzjonijiet diretti
għall-ekonomija tat-Tuneżija. Fuq il-front domestiku, ir-riskju
ewlieni huwa l-instabbiltà relatata ma’ diffikultajiet fil-proċess ta’
riforma politika u ekonomika. L-implimentazzjoni sħiħa
tal-miżuri ta' riforma u ta' stabbilizzazzjoni appoġġati
mill-komunità internazzjonali, inkluża l-operazzjoni tal-AMF proposta,
jistgħu jiġu kompromessi minħabba l-iskuntentizza soċjali.
Fl-aħħar nett, hemm riskji li
joħorġu mill-possibbiltà li l-ambjent ekonomiku globali u Ewropew
jiddgħajjef, u li l-prezzijiet internazzjonali tal-enerġija u
tal-ikel jiżdiedu.
2.2.2.     Il-metodu/i tal-kontroll
previst(i)
L-assistenza makrofinanzjarja se tkun
suġġetta għal proċeduri ta’ verifika, ta' kontroll u ta'
awditjar taħt ir-responsabbiltà tal-Kummissjoni, inklużi
l-Uffiċċju Ewropew ta’ Kontra l-Frodi (l-OLAF), u l-Qorti Ewropea
tal-Awdituri.
2.2.3.     Spejjeż u
benefiċċji tal-kontrolli u r-rata probabbli ta' nuqqas ta' komformità
L-ispejjeż bażiċi
għall-Kummissjoni relatati mal-metodi ta’ verifika u ta' kontroll, kif
ukoll l-ispiża tal-Valutazzjoni Operattiva taċ-ċirkwiti
finanzjarji u amministrattivi mwettqa qabel l-operazzjoni huma deskritti
fit-Tabella 3.2.1. Barra minn hekk, hemm spejjeż għall-Qorti
Ewropea tal-Awdituri u għall-possibbiltà ta' interventi mill-OLAF.
Il-Valutazzjoni Operattiva ma tgħinx biss sabiex jiġu vvalutati
r-riskji tal-użu ħażin tal-fondi, iżda bħala
benefiċċju kollaterali din tipprovdi informazzjoni utli dwar
ir-riformi meħtieġa fil-qasam tal-ġestjoni tal-finanzi
pubbliċi, li huma riflessi fil-kundizzjonalità tal-politika
tal-operazzjoni. Dwar ir-rata li probabbilment mhix konformi, ir-riskju ta’
nuqqas ta’ konformità (fil-forma ta’ nuqqas ta’ ħlas lura tas-self jew
l-użu ħażin tal-fondi) huwa meqjus bħala baxx, abbażi
tal-esperjenza bl-istrument tal-AMF sa minn meta nħoloq.
2.3.        Miżuri
għall-prevenzjoni ta' frodi u irregolaritajiet
Sabiex jittaffew ir-riskji tal-użu qarrieqi
se jittieħdu diversi miżuri:
L-ewwel nett, il-bażi ġuridika proposta
għall-assistenza makrofinanzjarja lit-Tuneżija tinkludi
dispożizzjoni dwar il-miżuri għall-prevenzjoni tal-frodi. Dawn
il-miżuri se jiġu elaborati aktar f’Memorandum ta’ Qbil u fil-Ftehim
ta' Self, li jipprevedu sensiela ta’ dispożizzjonijiet dwar l-ispezzjoni,
il-prevenzjoni tal-frodi, l-awditjar, u l-irkupru ta’ fondi f’każ ta’
frodi jew ta' korruzzjoni. Hu maħsub ukoll li mal-assistenza jintrabtu
għadd ta’ kundizzjonijiet speċifiċi ta' politika, l-aktar
fil-qasam tal-ġestjoni tal-finanzi pubbliċi, bl-għan li
jissaħħu l-effiċjenza, it-trasparenza u r-responsabbiltà.
It-tieni, qabel ma jintlaħaq ftehim dwar
il-Memorandum ta’ Qbil, is-servizzi tal-Kummissjoni, bl-appoġġ ta’ esperti
esterni maħtura kif xieraq, se jwettqu Valutazzjoni Operattiva
taċ-ċirkwiti finanzjarji u tal-proċeduri amministrattivi li hemm
fil-Ministeru tal-Finanzi u fil-Bank Ċentrali tat-Tuneżija, biex
jiġu sodisfatti r-rekwiżiti tar-Regolament Finanzjarju applikabbli
għall-Baġit Ġenerali tal-Komunitajiet Ewropej. Dan
ir-rieżami  jiddetermina jekk il-qafas għal ġestjoni finanzjarja
tajba tal-assistenza makrofinanzjarja huwiex effettiv b’mod suffiċjenti
fit-Tuneżija billi jkopri oqsma bħall-istruttura u l-organizzazzjoni
tal-ġestjoni, il-ġestjoni u l-kontroll tal-fondi, is-sigurtà
tas-sistemi tal-IT, il-kapaċità tal-awditjar intern u estern, kif ukoll
l-indipendenza tal-bank ċentrali. Fid-dawl ta’ din il-valutazzjoni,
mekkaniżmi speċifiċi li japplikaw għall-ġestjoni
tal-fondi mill-benefiċjarji jistgħu jiġu introdotti bi ftehim
mal-awtoritajiet nazzjonali. Barra minn hekk, l-assistenza titħallas
f'kont dedikat fil-Bank Ċentrali tat-Tuneżija.
Fl-aħħar
nett, l-assistenza tkun soġġetta għal proċeduri ta’
verifika, ta' kontroll u ta' awditjar taħt ir-responsabbiltà
tal-Kummissjoni, inklużi l-OLAF, u l-Qorti Ewropea tal-Awdituri.
3.           STIMA TAL-IMPATT FINANZJARJU
TAL-PROPOSTA/INIZJATTIVA
3.1.        L-intestatura/i tal-qafas
finanzjarju pluriennali u tal-linja baġitarja/linji baġitarji
tan-nefqa affettwata
·      L-intestaturi baġitjarji eżistenti
01 03 02: Assistenza makrofinanzjarja
01 03 06 – Provviżjonament tal-Fond
ta’ Garanzija[15]
Skont l-ordni
tal-intestaturi tal-qafas finanzjarju pluriennali u l-linji baġitjarji.
 L-intestatura tal-qafas finanzjarju pluriennali || Linja baġitarja || Tip ta' nefqa || Kontribuzzjoni
 Numru [Deskrizzjoni………………...……….] || Diff./mhux diff. ([16])   || minn pajjiżi tal-EFTA[17]   || minn pajjiżi kandidati[18]   || minn pajjiżi terzi || skont it-tifsira tal-Artikolu 18(1)(aa) tar-Regolament Finanzjarju
 4 || 01 03 02 Assistenza makrofinanzjarja || Diff. || LE || LE || LE || LE
 4 || 01 03 06 Provviżjonament tal-Fond ta' Garanzija || Diff. || LE || LE || LE || LE
01 03 06 –
Garanzija tal-Unjoni Ewropea għal self tal-UE miġbur
għall-assistenza makrofinanzjarja lill-pajjiżi terzi: Il-Fond ta’
Garanzija għall-azzjonijiet esterni għandu jkun proviżjonat
skont ir-Regolament tal-Fond, kif emendat. Skont dan ir-Regolament,
l-għotjiet ta’ self huma bbażati fuq l-ammont pendenti fi tmiem
is-sena. L-ammont tal-provviżjonament jiġi kkalkulat fil-bidu
tas-sena “n” bħala d-differenza bejn l-ammont fil-mira u l-assi netti
tal-Fond fi tmiem is-sena “n-1”. Dan l-ammont ta' provviżjonament
jiddaħħal fis-sena “n” fil-baġit preliminari tas-sena “n+1” u
jitħallas effettivament fi tranżazzjoni waħda fil-bidu tas-sena
“n+1” “mill-provviżjonament tal-Fond ta’ Garanzija” (il-linja
baġitarja 01 03 06). Minħabba f’hekk, għall-kalkolu
tal-provviżjonament tal-Fond, se jitqies 9 % (massimu ta’ EUR 22,5
miljun) tal-ammont effettivament imħallas fl-ammont fil-mira fi tmiem
is-sena “n-1”.
L-annotazzjoni baġitarja (“p.m.”) li tirrifletti l-garanzija
baġitarja għas-self se tiġi attivata biss f’każ ta’
sejħa effettiva għall-garanzija. Mhuwiex mistenni li jkun hemm
sejħa għall-garanzija baġitarja.
¨¨Linji baġitarji
ġodda mitluba: mhux applikabbli.
3.2.        L-impatt stmat fuq in-nefqa
3.2.1.     Sinteżi tal-impatt stmat
fuq in-nefqa
f'miljuni ta' EUR (sa tliet punti
deċimali)
 Intestatura tal-qafas finanzjarju pluriennali: || 4 ||   ||   || [Intestatura: [L-UE bħala msieħba globali]
 DĠ: <ECFIN> ||   ||   || Sena 2013[19] || Sena 2014 || Sena 2015 || Sena 2016 || Is-sena 2017 || TOTAL
  Approprjazzjonijiet operattivi ||   ||   ||   ||   ||   ||
 Linja baġitarja 01 03 06 Il-provviżjonament ta' Fond ta’ Garanzija || Impenji || (1a) ||   ||   ||   || 15,3 || 7,2 || 22,5
 Pagamenti || (2 a) ||   ||   ||   || 15,3 || 7,2 || 22,5
 L-approprjazzjonjiet ta’ natura amministrattiva ffinanzjati mill-pakkett ta’ programmi speċifiċi[20] (valutazzjoni operattiva u evalwazzjoni ex post) ||   ||   ||   ||   ||   ||
 Linja baġitarja 01 03 02 || Impenji || (3) || 0,05 ||   ||   || 0,15 ||   || 0,20
   || Pagamenti || (3a) ||   || 0,05 ||   || 0,05 || 0,10 || 0,20
 TOTAL tal-approprjazzjonijiet għad-DĠ ECFIN || Impenji || =1+1a +3 || 0,05 ||   ||   || 15,45 || 7,2 || 22,7
 Pagamenti || =2+2a +3 ||   || 0,05 ||   || 15,35 || 7,3 || 22,7
  TOTAL tal-approprjazzjonijiet operattivi || Impenji || (4) || 0,05 ||   ||   || 15,45 || 7,2 || 22,7
 Pagamenti || (5) ||   || 0,05 ||   || 15,35 || 7,3 || 22,7
  TOTAL ta' approprjazzjonijiet ta’ natura amministrattiva ffinanzjati mill-pakkett ta' programmi speċifiċi || (6) ||   ||   ||   ||   ||   ||
 TOTAL tal-approprjazzjonijiet taħt l-INTESTATURA 4 tal-qafas finanzjarju pluriennali || Impenji || =4+ 6 || 0,05 ||   ||   || 15,45 || 7,2 || 22,7
 Pagamenti || =5+ 6 ||   || 0,05 ||   || 15,35 || 7,3 || 22,7
Jekk aktar minn
intestatura waħda hija affettwata mill-proposta/inizjattiva:
f'miljuni ta' EUR (sa tliet punti deċimali)
 Intestatura tal-qafas finanzjarju pluriennali: || 5 ||   || "Nefqa amministrattiva"
   ||   ||   || Sena 2013 || Sena 2014 || Sena 2015 || Sena 2016 || Sena 2017 || TOTAL
 DĠ: <…….> ||   ||
  Riżorsi umani || 0,030 || 0,028 || 0,021 || 0,010 || 0,016 || 0,105
  Nefqa amministrattiva oħra || 0,015 || 0,015 || 0,010 ||   ||   || 0,040
 TOTAL tad-DĠ ECFIN || Approprjazzjonijiet || 0,045 || 0,043 || 0,031 || 0,010 || 0,016 || 0,145
 TOTAL tal-approprjazzjonijiet għall-INTESTATURA 5 tal-qafas finanzjarju pluriennali || (Impenji totali = Pagamenti totali) || 0,045 || 0,043 || 0,031 || 0,010 || 0,016 || 0,145
f'miljuni ta' EUR (sa tliet punti deċimali)
   ||   ||   || Sena 2013[21] || Sena 2014 || Sena 2015 || Sena 2016 || Sena 2017 || TOTAL
 TOTAL tal-approprjazzjonijiet taħt l-INTESTATURI 1 sa 5 tal-qafas finanzjarju pluriennali || Impenji || 0,095 || 0,043 || 0,031 || 15,46 || 7,216 || 22,845
 Pagamenti || 0,045 || 0,093 || 0,031 || 15,36 || 7,316 || 22,845
3.2.2.     L-impatt stmat fuq
l-approprjazzjonijiet operattivi
–
¨  Il-proposta/l-inizjattiva ma tirrikjedix l-użu ta'
approprjazzjonijiet operattivi.
–
X Il-proposta/l-inizjattiva teħtieġ
l-użu ta’ approprjazzjonijiet operattivi, kif spjegat hawn taħt:
Approprjazzonijiet ta’ impenn f’miljuni ta' EUR (sa
tliet punti deċimali)
 Indika l-objettivi u r-riżultati   ò ||   ||   ||   ||   ||   ||   ||   ||
   ||
   ||   ||   ||   ||   ||   ||   ||   ||   ||   ||   ||   ||
 GĦAN SPEĊIFIKU Nru 1[22] ||   ||   ||   ||   ||   ||   ||   ||   ||   ||   ||
   ||   || Is-sena 2013 || Is-sena 2014 || Is-sena 2015 || Is-sena 2016 || Is-sena 2017 ||   ||
   || Tip || Numru || Spiża || Numru || Spiża || Numru || Spiża || Numru || Spiża || Numru || Spiża || Numru totali || Spiża Totali
 - Output 1 || Valutazzjoni operattivi || 1 || 0,05 ||   ||   ||   ||   ||   ||   ||   ||   || 1 || 0,05
 - Output 2 || Evalwazzjoni ex post ||   ||   ||   ||   ||   ||   || 1 || 0,15 ||   ||   || 1 || 0,15
 - Output 3 || Provviżjonament tal-Fond ta' Garanzija ||   ||   ||   ||   ||   ||   || 1 || 15,3 || 1 || 7,2 || 2 || 22,5
 Subtotal għall-objettiv speċifiku Nru 1 || 1 || 0,05 ||   ||   ||   ||   || 2 || 15,45 || 1 || 7,2 || 4 || 22,7
 SPIŻA TOTALI || 1 || 0,05 ||   ||   ||   ||   || 2 || 15,45 || 1 || 7,2 || 4 || 22,7
3.2.3.     L-impatt stmat fuq
approprjazzjonijiet ta’ natura amministrattiva
3.2.3.1.  Sommarju
–
¨  Il-proposta/l-inizjattiva ma tirrikjedix l-użu ta'
approprjazzjonijiet ta' natura amministrattiva
–
X Il-proposta/inizjattiva ma tirrikjedix l-użu
ta' approprjazzjonijiet ta’ natura amministrattiva, kif spjegat hawn taħt:
f'miljuni ta' EUR (sa
tliet punti deċimali)
   || Sena 2013[23]   || Sena 2014 || Sena 2015 || Sena 2016 || Sena 2017 || Daħħal kemm-il sena jkun hemm bżonn biex turi t-tul taż-żmien tal-impatt (ara l-punt 1.6) || TOTAL
 INTESTATURA 5 tal-qafas finanzjarju pluriennali ||   ||   ||   ||   ||   ||   ||   ||   ||
 Riżorsi umani || 0,030 || 0,028 || 0,021 || 0,010 || 0,016 ||   ||   ||   || 0,105
 Nefqa amministrattiva oħra || 0,015 || 0,015 || 0,010 ||   ||   ||   ||   ||   || 0,040
 Subtotali tal-INTESTATURA 5 tal-qafas finanzjarju pluriennali || 0,045 || 0,043 || 0,031 || 0,010 || 0,016 ||   ||   ||   || 0,145
 Barra l-Intestatura 5[24] tal-qafas finanzjarju pluriennali   ||   ||   ||   ||   ||   ||   ||   ||   ||
 Riżorsi umani ||   ||   ||   ||   ||   ||   ||   ||   ||
 Nefqa oħra ta' natura amministrattiva ||   ||   ||   ||   ||   ||   ||   ||   ||
 Subtotal barra mill-INTESTATURA 5 tal-qafas finanzjarju pluriennali ||   ||   ||   ||   ||   ||   ||   ||   ||
 TOTAL || 0,045 || 0,043 || 0,031 || 0,010 || 0,016 ||   ||   ||   || 0,145
L-approprjazzjonijiet
amministrattivi meħtieġa se jintlaħqu mill-approprjazzjonijiet
tad-DĠ li huma diġà assenjati għall-ġestjoni tal-azzjoni
u/jew li ġew riallokati fid-DĠ, flimkien ma’, jekk ikun meħtieġ,
kwalunkwe allokazzjoni oħra li tista’ tingħata lid-DĠ li jkun
qed imexxi taħt il-proċedura annwali ta’ allokazzjoni u fid-dawl
tar-restrizzjonijiet baġitarji.
3.2.3.2.             Ir-rekwiżiti stmati ta’
riżorsi umani
–
¨  Il-proposta/l-inizjattiva ma teħtiġx l-użu ta' riżorsi
umani:
–
X Il-proposta/l-inizjattiva teħtieġ
l-użu ta’ riżorsi umani, kif spjegat hawn taħt:
L-istima għandha tiġi espressa
f’unitajiet ekwivalenti għal full time
   || Sena 2013 || Sena 2014 || Is-sena 2015 || Is-sena 2016 || Is-sena 2017 || Daħħal kemm-il sena jkun hemm bżonn biex turi t-tul taż-żmien tal-impatt (ara l-punt 1.6)
  Postijiet ta' stabbiliment tal-persunal (uffiċjali u aġenti temporanji) ||
 01 01 01 01 (il-Kwartieri Ġenerali u l-Uffiċċji ta' Rappreżentanza tal-Kummissjoni) || 0,227 || 0,212 || 0,159 || 0,076 || 0,121 ||   ||   ||
 XX 01 01 02 (Delegazzjonijiet) ||   ||   ||   ||   ||   ||   ||   ||
 XX 01 05 01 (Riċerka indiretta) ||   ||   ||   ||   ||   ||   ||   ||
 10 01 05 01 (Riċerka diretta) ||   ||   ||   ||   ||   ||   ||   ||
  Persunal estern (Ekwivalenti għal Full-Time: FTE)[25]
 XX 01 02 01 (CA, INT, SNE mill-"pakkett globali") ||   ||   ||   ||   ||   ||   ||   ||
 XX 01 02 02 (CA, INT, JED, LA u SNE fid-delegazzjonijiet) ||   ||   ||   ||   ||   ||   ||   ||
 XX 01 04 ss[26]   || - fil-Kwartieri Ġenerali ||   ||   ||   ||   ||   ||   ||   ||
 - fid-delegazzjonijiet ||   ||   ||   ||   ||   ||   ||   ||
 XX 01 05 02 (CA, SNE, INT - Riċerka indiretta)   ||   ||   ||   ||   ||   ||   ||   ||
 10 01 05 02 (CA, INT, SNE - Riċerka diretta) ||   ||   ||   ||   ||   ||   ||   ||
 Linji baġitarji oħra (speċifika) ||   ||   ||   ||   ||   ||   ||   ||
 TOTAL || 0,227 || 0,212 || 0,159 || 0,076 || 0,121 ||   ||   ||
XX hija l-qasam
ta’ politika jew it-titolu baġitarju kkonċernat.
Ir-riżorsi umani
meħtieġa jagħmel tajjeb għalihom il-persunal mid-DĠ li
huwa diġà assenjat għall-immaniġġar tal-azzjoni u/jew li
ntbagħat jaħdem mad-DĠ, flimkien, jekk ikun meħtieġ,
ma’ allokoazzjoni addizzjonali li tista’ tingħata lid-DĠ
tal-ġestjoni skont il-proċedura ta’ allokazzjoni annwali u fid-dawl
ta’ restrizzjonijiet baġitarji.
Deskrizzjoni tal-kompiti
li jridu jitwettqu:
 Uffiċjali u persunal temporanju || Kap tal-Unità: Jissorveljaw u jamministraw l-operazzjoni, jaqblu fuq ir-rapporti ta' analiżi dwar il-Ftehim ta’ Self, imexxu missjonijiet u jevalwaw il-progress rigward il-konformità mal-kundizzjonalità. Desk: It-tħejjija tal-Memorandum ta’ Qbil, il-koordinazzjoni mal-awtoritajiet u mal-istituzzjonijiet finanzjarji internazzjonali, il-koordinazzjoni ma’ esperti esterni għall-valutazzjoni operattiva u għall-evalwazzjoni ex post, it-twettiq ta’ missjonijiet ta’ analiżi u t-tħejjija ta’ rapporti tal-persunal tal-Kummissjoni, it-tħejjija ta’ proċeduri tal-Kummissjoni marbutin mal-ġestjoni tal-assistenza.
 Persunal estern || Mhux applikabbli
3.2.4.     Il-kompatibbiltà mal-qafas
finanzjarju pluriennali kurrenti
–
X Il-proposta/inizjattiva hija kompatibbli
mal-qafas finanzjarju pluriennali kurrenti
3.2.5.     Kontribuzzjonijiet minn
partijiet terzi
–
X Il-proposta/l-inizjattiva ma tipprevedix
kofinanzjament minn partijiet terzi.
3.3.        L-impatt stmat fuq
id-dħul
X       Il-proposta/inizjattiva ma għandhiex
impatt finanzjarju fuq id-dħul.
[1]               Id-Deċiżjoni Nru 1025/2013/UE
tat-22 ta' Ottubru 2013 li tipprovdi assistenza makrofinanzjarja
lir-Repubblika Kirgiża; l-Abbozz ta' Deċiżjoni tipprovdi
assistenza makrofinanzjarja lir-Renju Ħaxemita tal-Ġordan li
l-adozzjoni tagħha hija prevista f'Diċembru 2013.
[2]               Il-linja baġitarja 01 04 01 14 issir
il-linja baġitarja 01 03 06 mill-baġit 2014 'l hemm.
[3]               ĠU C [...], [...], p. [...].
[4]               Pożizzjoni tal-Parlament Ewropew ta’ … 2012 u
Deċiżjoni tal-Kunsill ta’ … 2012.
[5]              Ir-Regolament (UE) Nru 182/2011 tal-Parlament
Ewropew u tal-Kunsill tas-16 ta’ Frar 2011 li jistabbilixxi
r-regoli u l-prinċipji ġenerali dwar il-modalitajiet ta’ kontroll
mill-Istati Membri tal-eżerċizzju mill-Kummissjoni tas-setgħat
ta’ implimentazzjoni (ĠU L 55, 28.2.2011, p. 13).
[6]               Id-Deċiżjoni tal-Kunsill 2010/427/UE
tas-26 ta’ Lulju 2010 li tistabbilixxi l-organizzazzjoni u
l-funzjonament tas-Servizz Ewropew għall-Azzjoni Esterna (ĠU
L 201, 3.8.2010, p. 30).
[7]               Ir-Regolament tal-Kunsill (KE, Euratom)
Nru 480/2009 tal-25 ta’ Mejju 2009 li jistabbilixxi Fond
ta’ Garanzija ghall-azzjonijiet esterni (ĠU L 145, 10.6.2009,
p. 10).
[8]               Ir-Regolament (UE, Euratom) Nru 966/2012
tal-Parlament Ewropew u tal-Kunsill tal-25 ta’ Ottubru 2012 dwar
ir-regoli finanzjarji applikabbli għall-baġit ġenerali
tal-Unjoni u li jħassar ir-Regolament tal-Kunsill (KE, Euratom)
Nru 1605/2002 (ĠU L 298,
26.10.2012, p. 1).
[9]               Ir-Regolament ta’ Delega tal-Kummissjoni (UE)
Nru 1268/2012 tad-29 ta’ Ottubru 2012 dwar ir-regoli
tal-applikazzjoni tar-Regolament (UE, Euratom) Nru 966/2012 tal-Parlament
Ewropew u tal-Kunsill dwar ir-regoli finanzjarji applikabbli
għall-baġit ġenerali tal-Unjoni (ĠU L 362, 31.12.2012,
p. 1).
[10]             Ir-Regolament tal-Kunsill (KE, Euratom) Nru 2988/95
tat-18 ta’ Diċembru 1995 dwar il-protezzjoni tal-interessi
finanzjarji tal-Komunità Ewropea (ĠU L 312, 23.12.1995, p. 1).
[11]             Ir-Regolament tal-Kunsill (KE, Euratom) Nru 2185/96
tal-11 ta’ Novembru 1996 dwar il-verifiki u l-ispezzjonijiet fuq
il-post imwettqa mill-Kummissjoni sabiex tipproteġi l-interessi
finanzjarji tal-Komunità Ewropea kontra l-frodi u irregolaritajiet oħra
(ĠU L 292, 15.11.1996, p. 2).
[12]             Ir-Regolament (UE, Euratom) Nru 883/2013
tal-Parlament Ewropew u tal-Kunsill tal-11 ta’ Settembru 2013
dwar investigazzjonijiet immexxija mill-Uffiċċju Ewropew Kontra
l-Frodi (OLAF) u li jħassar ir-Regolament tal-Parlament Ewropew u
tal-Kunsill (KE) Nru 1073/1999 u r-Regolament tal-Kunsill (Euratom)
Nru 1074/1999 (ĠU L 248, 18.9.2013, p. 1).
[13]             ABM: Immaniġġar Ibbażat fuq l-Attività –
ABB: Ibbaġittjar Ibbażat fuq l-Attività.
[14]             Dettalji dwar il-modi ta’ ġestjoni u referenzi
għar-Regolament Finanzjarju jistgħu jinstabu fuq is-sit tal-BudgWeb: http://www.cc.cec/budg/man/budgmanag/budgmanag_en.html
[15]             Il-linja baġitarja 01 04 01 14 issir
il-linja baġitarja 01 03 06 mill-baġit tal-2014 'il
quddiem.
[16]             Diff.= Approprjazzjonijiet differenzjati / Mhux Diff. =
Approprjazzjonijiet mhux differenzjati.
[17]             L-EFTA: Assoċjazzjoni Ewropea tal-Kummerċ
Ħieles.
[18]             Il-pajjiżi kandidati u, meta applikabbli,
il-pajjiżi kandidati potenzjali mill-Balkani tal-Punent.
[19]             Is-sena N hija s-sena li fiha tibda l-implimentazzjoni
tal-proposta/inizjattiva.
[20]             Assistenza teknika u/jew amministrattiva u nefqa
b’appoġġ għall-implimentazzjoni tal-programmi u/jew
l-azzjonijiet tal-UE (ex linji "BA"), riċerka indiretta,
riċerka diretta.
[21]             Is-sena N hija s-sena li fiha tibda
l-implimentazzjoni tal-proposta/inizjattiva.
[22]             Kif deskritt fil-punt 1.4.2. “Obbjettiv(i)
speċifiku/speċifiċi...”
[23]             Is-sena N hija s-sena li fiha tibda
l-implimentazzjoni tal-proposta/inizjattiva.
[24]             Assistenza teknika u/jew amministrattiva u nefqa
b’appoġġ għall-implimentazzjoni tal-programmi u/jew
l-azzjonijiet tal-UE (ex linji "BA"), riċerka indiretta,
riċerka diretta.
[25]             CA= Aġent Kuntrattwali; LA = Aġent Lokali;
SNE=Espert Nazzjonali Ssekondat; INT = persunal tal-aġenzija; JED= Esperti
Żgħażagħ fid-Delegazzjonijiet.
[26]             Sublimitu għall-persunal estern kopert mill-approprjazzjonijiet
operattivi (l-ex linji "BA").